13.12.16Koolinoorte orienteerumise MM toimub 2019. aastal Otepääl\nMumbais toimunud Rahvusvahelise Koolispordi Föderatsiooni (ISF) täItevkomitee istungil otsustati 2019. aasta koolide orienteerumise MM korraldusõigus anda Eesti Koolispordi Liidule (EKSL). Prantsusmaad ja Serbiat edestanud Eesti kasuks rääkis varasema nelja rahvusvahelise koolide MM korraldamise kogemus ja kvaliteet: 1996 toimus orienteerumine Põlvas, 2009 kergejõustik Tallinnas, 2014 suusatamine Otepääl ja 2016 3x3 korvpall Tallinnas. ISF-i täitevkomitee liikme Henri Ausmaa veendumusel on järjekordne korraldusõiguse võit tunnustuseks Eesti koolispordile senise tulemusliku töö eest rahvusvahelisel tasandil. „Orienteerumise MM-i kogemus on meil olemas, kuid veelgi tähtsam on, et oma jõu ja nõuga on eelseisva võistluse korraldusel abiks ka Eesti Orienteerumisliit, kes võõrustab 2017. aasta orienteerumise MM-i Tartus,“ lisas Ausmaa. Eesti Koolispordi Liidu presidendi Lauri Luige sõnul on Eesti koolid alates 1993. aastast edukalt osalenud kõikidel koolide orienteerumise MM-idel. „Võimalus juba teistkordselt võistlus korraldada Eestis annab meie noortele suurepärase võimaluse valmistuda ja osaleda kodusel MM-il,“ lisas Luik. Eesti Koolispordi Liidu aktiivsesse tegevusse on kaasatud enam kui 40 000 koolinoort. Kooliaasta jooksul toimub üle 60 vabariikliku võistluse 16 spordialal. Lisaks osalevad meie õpilased aktiivselt ja edukalt ka rahvusvahelistel võistlustel. Madis Pettai, EKSL-i peasekretär\n20.11.16Timo Sild võitis sõjaväelaste MM-il pronksi\nBrasiilias, Rio de Janeiros toimuvatel sõjaväelaste MM-il (CISM) võitis Timo Sild tavarajal pronksi.\nKiiret jooksu ja nutikaid teevalikuid nõudnud rajal tuli meestest teist päeva järjest võitjaks šveitslane Matthias Kyburz ajaga 72.05, teiseks tuli prantslane Frederic Tranchand ajaga 75.02. Timo Sillale tagas pronksi tulemus 77.04.\nTeist päeva järjest tegi tugeva jooksu ka Sander Vaher, kes oli seekord 11. Lauri Sild lõpetas 31. ja Raido Mitt 47. kohaga.\nKa naisteklassis läks kuldmedal Šveitsi, selle võitis Sarina Jenzer ajaga 57.41. Hõbeda teenis austerlanna Ursula Kadan ajaga 59.38 ja pronksi venelanna Natalja Jefimova ajaga 59.39.\nEesti naised olid protokollis tihedalt koos, koondise parimaks taas Eleri Hirv, kes lõpetas 13. kohaga. Laura Joonas oli 15., Annika Rihma 19. ja Merike Vanjuk 25.\nEsmaspäeval on MM-il puhkepäev ning teisipäeval joostakse viimase alana teatejooksud.\n19.11.16Sõjaväelaste MMi lühirajal kolm eestlast esikümnes\nRio de Janeiros oli sõjaväelaste MMi (CISM) avadistantsiks lühirada, kus kolm eestlast jõudsid esikümnesse.\nKohati tõelist džunglit sisaldanud võistlusmaastikul olid radade pikkuseks meestel 5 km ja naistel 3,7 km.\nParimad eestlased olid täna väga kõrgete kohtadega Sander Vaher, kes oli kuues ja Eleri Hirv, kes sai üheksanda koha.\nVõitjale, šveitslasele Matthias Kyburzile kaotas Sander 3.23, Eleri kaotus venelannale Natalja Jefimovale oli 3.18.\nMeeste seas järgnes Sanderile kohe seitsmendal kohal Timo Sild (+3.58). Lauri Sild oli 49. (+11.12), Raido Mitt 52. (+11.50).\nNaistest oli Laura Joonas 16. (+8.47), Merike Vanjuk 17. (+8.52) ja Annika Rihma 35. (+19.40).\nKokku oli stardis 149 meest ja 55 naist.\nPühapäeval joostakse tavarada.\n15.11.16Eesti Orienteerumisliidu 2016. aasta parimad\nEesti Orienteerumisliit kuulutas Tallinnas toimunud üldkogul välja 2016. aasta tegija, parimad orienteerujad, võistkonna ja kaardistaja. Parimaks orienteerujaks kuulutati meestest MMi tavarajal 10. koha saavutanud Timo Sild ja naistest samal distantsil 26. koha saanud Annika Rihma. „Usun, et parima orienteerumisjooksja tiitli tõi mulle see, et olin teistest eestlastest terve hooaja vältel parem. Kindlasti mängis olulist rolli ka MM-il saavutatud hea tulemus, mis annab kindlust ja eneseusku järgmisel aastal Eestis toimuvateks maailmameistrivõistlusteks,“ ütles Timo Sild. Orienteerumisjooksu sõsaraladel rattaorienteerumises ja suusaorienteerumises valiti parimateks maailmakarikasarja üldkokkuvõttes 2. koha saavutanud Lauri Malsroos ja suusaorienteerumise EM-il 9. koha välja võidelnud Daisy Kudre. „Loodan parima suusaorienteeruja tiitlit kaitsta ka tuleval hooajal, ent see saab kindlasti olema keeruline, kuna õde Doris ja Mattis Jaama on väga heal tasemel. Sel hooajal on minu eesmärgiks sõita maailmakarika etappidel vähemalt kolm korda kümne parema sekka,“ sõnas Daisy Kudre. Parimaks rogainivõistkonnaks osutusid Euroopa meistrivõistlustel naiste arvestuses kulla võitnud Eleri Hirv ja Mariann Sulg. Aasta tegija tiitli pälvis suvel toimunud veteranide maailmameistrivõistluste peakorraldaja Timmo Tammemäe. Parimaks kaardistajaks hinnati Mait Tõnisson.\n09.11.16EOLi sügisene üldkogu toimub 12.-13. novembril Pirita Spa Hotellis\nVastavalt EOLi juhatuse 01.11.2016 otsusele nr 2015, toimub EOLi sügisene üldkogu 12.-13. novembril 2016 Pirita Spa Hotelli Aegna seminariruumis vastavalt kinnitatud päevakorrale ja kodukorrale. Üldkogu algab pressikonverentsiga, kus suusaorienteerumise koondised teevad ülevaate algava hooaja pllaanidest ja eesmärkidest, kirjastatkse sponsorlepingud, teavitatakse üliõpilaste suusaorienteerumise MMi toimumisest 2018.aastal Tartus ja kuulutatakse välja 2016.aasta EOLi parimad orienteerujad. EOLi üldkogul on päevakorras EOLi juhatuse ja kontori tegevusülevaade, veteranide MM 2016 korralduse ülevaade, koondiste tegevusülevaade ja plaanid uueks hooajaks, MMi korraldamise ettevalmistuse seis, 2016.aasta EOLi eelarve muudatused, EOLi 2017.aasta liikmemaks, suusaorienteerumise 2017.aasta eelarve, projekt Eestimaa orienteerumispäevakud. Lisaks sõnavõtud EOLi edetabeli ja kaartide teemal. Laupäeva õhtul toimub EOLi 2016.aasta parimate autasustamine.\n20.10.16Lauri Malsroos on IOF-i kuu sportlane!\nRahvusvaheline Orienteerumisföderatsioon (IOF) valis kuu sportlaseks rattaorienteeruja Lauri Malsroosi, kes saavutas mõne nädala eest MK-etappidel kaks järjestikust esikohta ja teise koha.\nMK-hooaja kokkuvõttes oli Lauri nende suurepäraste tulemuste järel teine.\nViite ingliskeelsele intervjuule leiab lingilt.\n17.10.16Timo Sild MK-sarjas 36. Kenny Kivikas viimasel etapil 16.\nNädalavahetusel Šveitsis Aaraus toimunud MK-etappidega lõppes orienteerujate suvine maailma karikasari. Viimasest kolme võistlusega MK-ringist võtsid eestlastest osa Kenny Kivikas ja Peeter Pihl. Parima tulemuse eest hoolitses Kenny Kivikas, kes sai pühapäevases sprindis 16. koha.\nHooaja kokkuvõttes läks meeste klassis kaksikvõit Šveitsi: ülekaaluka võidu sai Matthias Kyburz (734 punkti), kelle edu kaasmaalase Daniel Hubmanni (427 p) ees oli üle 300 punkti. Kolmandaks tuli tavaraja maailmameister norralane Olav Lundanes (380 p). Šveitsi mehed on sealjuures võitnud MK-sarja viimasel üheksal aastal ning võidud on jagunenud just Hubmanni (6) ja Kyburzi (3) vahel.\nEestlastest said MK-sarjas punkte neli meest: Timo Sild 86 p (36. koht), Kenny Kivikas 81 p (39. koht), Lauri Sild 15 p (93.) ja Sander Vaher 10 p (105.). Naiste MK-sarja esikolmikus olid kolme riigi esindajad: võitis rootslanna Tove Alexandersson (660 p); teine oli Judith Wyder (627 p) Šveitsist ja kolmas taanlanna Maja Alm (490 p).\nMeie naistest said Annika Rihma 58. koha (42 p) ja Evely Kaasiku 64. koha (30 p). Lisaks on eestlastest sel aastal MK-sarja punktiarvestuse võistlustel osalenud naistest Sigrid Ruul, Laura Joonas, Kerstin Uiboupin, Marianne Haug ja Maiki Maalberg ning meestest Kristo Heinmann, Peeter Pihl ja Ats Sõnajalg, kuid nemad pole MK-punktikohtadele jõudnud.\nEestlaste MK-sarja kõrgeima koha sel aastal jooksis välja Timo Sild (10. koht MM-i tavarajal). Kenny Kivika kontosse jäid 16. koht (MK Šveitsis, sprint) ja 19. koht Euroopa MV-l.\nKoondise treeneri Elo Saue sõnul on tal eriti hea meel, et pärast mitmeaastast vahet on meil jälle mitu juunioride klassist põhiklassi jõudnud naist, kes treenivad ja võistlevad kõrgete eesmärkide nimel.\n02.10.16Lauri Malsroos võitis Maailma karikasarja kokkuvõttes teise koha.\nLeedus, Kaunases sõidetud tänavuse aasta rattaorienteerumise Maailma karikavõistluste finaalringi viimase alana oli kavas sprindivõistlus. Meeste 9,6 km ja 37 KP-ga rajal tuli eelmise kahe päeva võitjal Lauri Malsroosil rahulduda seekord hõbedase positsiooniga. Kindla võidu saavutas tšehh Krystof Bogar, ajaga 25.55. Kolmas oli Grigory Medvedev Venemaalt. Teiste eestlaste tulemused: Marek Karm 32. koht, Margus Hallik 37. koht, Priit Poopuu 45. koht, Riivo Roose 51. koht. Naiste 8,5 km ja 31 KP-ga rajal läks samuti võit Tšehhi. Kiireim oli Martina Tichovska ajaga 28.21, kellele järgnesid Emily Benham Suurbritanniast ja Ingrid Stengard Soomest. Eestlastest saavutas Doris Kudre 30.koha ja Mari Kaseväli 39. koha. Rattaorienteerumise Maailma karikavõistluste kokkuvõttes oli 111 osaleja seas parim Anton Foliforov Venemaalt 290 punktiga. Väga tugevate sõitude hooaja finaaletapil tõusis poodiumi teisele astmele Lauri Malsroos 256 punktiga ja kolmandaks tuli Krystof Bogar 211 punktiga. Teiste eestlaste tulemused: 38. Margus Hallik, 51. Priit Poopuu, 56. Taaniel Tooming, 65. Marek Karm, 67. Riivo Roose. Naiste MK sarja kokkuvõttes võitis Emily Benham maksimaalse 300 punktiga. Järgnesid Gaelle Barlet Prantsusmaalt 245 ja Martina Tichovska 204 punktiga. Eestlastest saavutas Doris Kudre 50. koha. Võistluste koduleht http://www.mtbo.lt/mtbo-world-cup-2016/\n01.10.16Lauri Malsroos võitis rattaorienteerumise MK tavaraja!\nEile peeti Kaunases rattaorienteerumise MK finaali tavarajavõistlus. Tavapärasest pikemal 42,9 km ja 42 KP-ga väga orienteerumistehnilisel rajal võttis ajaga 2:09.09 veenva võidu Lauri Malsroos, kes edastas Venemaa esindajat Ruslan Gritsani 3.09 ja kolmanda koha saavutanud Tšehhi esindajat Kristofer Bogarit 5.03ga. Lauri kommentaar tänasel sõidule: "Rajale minnes olid ootused keskpärased, eelnevate nädalate füüsiline vorm polnud väga hea. Stardis loksus kõik paika, ettevaatlikult alustades kõik sujus ja ka füüsiline sooritus tundus ok. Suhteliselt väikeste vigadega sõidu edenedes ja varem startinutest möödudes tundus kõrge koht reaalne. Raja lõpuosas tegin väsimuse foonil juba teadlikult lihtsustatud etapivalikuid, mis kokkuvõttes töötas hästi, kuna aeglased rajad olid tõepoolest väga aeglased. Enda hinnangul tuli kokku ca 2 min vigu, samas oli sellisel rajal võimatu päris puhtalt sõita. Lõpus enne viimast lihtsat finiširingi valdasid väga head tunded, kui silda ületades sain treenerilt treenerilt teada, et olen liider. MK tavaraja võit maitseb üllatavalt hästi varasemate aastate sprindivõitude järel. Homseks ja ülehomseks on ootused nüüd pisut kõrgemad, kuid ka teised võivad hästi esineda, pilvedesse veel ei tõuse." Teiste eestlaste tulemused: Margus Hallik 31., Priit Poopuu 36., Riivo Roose 43. ja Marek Karm 47. koht. Kokku startis meesteklassis 64 võistlejat. Naiste arvestuses juunioride klassi kuuluv Doris Kudre katkestas ja Mari Kaseväli oli 44. startinu seas 41. kohal. Samal ajal toimunud veteranide MM arvestuses võitis Ingrit Kala N45 klassis kuldmedali, Mait Mändmets M40 klassis pronksmedali ning M45 klassis saavutas Alar Viitmaa 4. koha. Homme peetakse Kaunases MK lühirajavõistlus ning ülehomme lõpeb MK sari sprindivõistlusega. Võistluste koduleht http://www.mtbo.lt/mtbo-world-cup-2016/ Kaunasest edastas Arbo Rae\n01.10.16Lauri Malsroos võitis järjestikku teise rattaorienteerumise MK etapi\nLeedus Kaunases toimuvatel rattaorienteerumise MK finaaletapil sõidetud lühirajavõistlusel võitis teist päev järjest Lauri Malsroos. Tehnilisel linnalähedasel maastikul 19,1 km pikkuse 37 KP-ga rajal oli Lauri Malsroos parim ajaga 57.42, edastades teiseks tulnud Prantsusmaa esindajat Baptiste Fuchsi 41 sekundiga ja kolmandaks sõitnud soomlast Pekka Niemit 53 sekundiga. Teiste eestlaste tulemused: meestest Priit Poopuu 24., Margus Hallik 31., Riivo Roose 42. ja Marek Karm 44. kohal 66 võistleja seas. Naistest võistluse võitis soomlanna Marika Hara, Doris Kudre oli 32. ja Mari Kaseväli katkestas. Samal ajal toimunud veteranide MM arvestuses võitis Ingrit Kala N45 klassis teise kuldmedali, M40 klassis Erik Aibast hõbemedali ja samas klassis Mait Mändmets pronksmedali. Rattaorienteerumise MK hooaeg lõppeb pühapäeval sprindivõistlusega. Võistluste koduleht http://www.mtbo.lt/mtbo-world-cup-2016/ Eesti koondise treener-esindaja Arbo Rae.\n26.09.16Euromeeting lõppes sprindiga Cesise kesklinnas\nRahvusvaheline orienteerumisvõistlus Euromeeting lõppes pühapäeval Cesise kesklinnas joostud sprindiga.\nPõnevad rajad tõid viimasel päeval võidurõõmu ka korraldajate leeri, kui meesteklassis võitis Arturs Paulinš poolesekundilise eduga šveitslase Jonas Eggeri ees. Kolmandaks tulnud venelane Artem Popov kaotas võitjale 2,1 sekundiga. Neljas oli eelmisel kahel päeval lühi- ja tavaraja võitnud prantslane Frederic Tranchand. Eestlastest oli taas parim Timo Sild, kes lõpetas 11. kohaga, 26,4 sekundit võitjast.\nTeiste eestlaste kohad: 17. Sander Vaher, 25. Lauri Sild, 31. Sergei Rjabõškin, 35. Kristo Heinmann, 40. Tõnis Laugesaar, 49. Peeter Pihl, 52. Marek Karm, 57. Andres Saetalu (2:07.51).\nNaisteklassis olid kolmandat päeva järjest pjedestaalil soomlannad Sari Anttonen ja Marika Teini. Seekord võitis Anttonen ning Teini oli kolmas, nende vahele kiilus ennast venelanna Anastasia Rudnaya.\nParima eestlannana oli Evely Kaasiku 14., kaotust võitjale kogunes 1.20,3. Kirti Rebane oli 26. ja Marie Tammemäe 31.\nJärgmisel nädalavahetusel võistleb suur osa maailma eliidist Haanjas, kus toimub Suunto Games, mis on hea võimalus valmistuda järgmisel aastal samas piirkonnas toimuvaks MM-iks.\n24.09.16Timo Sild Euromeetingul taas teine\nTugevatasemelisel rahvusvahelisel orienteerumisvõistlusel Euromeeting Cesise lähedal joosti täna tavarada. Mägine maastik nõudis eelkõige head füüsilist vastupidavust ja nutikaid teevalikuid pikkadel etappidel.\nMeeste 14,5 km rajal olid kaks parimat täpselt nagu päev varem lühirajalgi prantslane Frederic Tranchand (1:27.24) ja Timo Sild (1:30.09). Kolmandaks tuli teine Prantsusmaa koondislane, Lucas Basset, kes kaotas hõbemedalistile vaid 11 sekundiga, aeg 1:30.20.\nTimo Sild: “Jään oma jooksuga üsna rahule. Väiksemaid vigu tuli ette nii minul kui konkurentidel, kuid otsustavaks sai täna Tranchandi kiire jooks. Paistab, et ta on heas vormis.“\nVäga hea jooksu tegi ka Sander Vaher, kes lõpetas kaheksanda kohaga, aeg 1:32.54.\nTeiste eestlaste kohad 74 mehe seas: 24. Peeter Pihl (1:39.06), 31. Kristo Heinmann (1:44.00), 46. Andres Saetalu (2:07.51).\nNaiste 10,1 km rajal kordasid samuti eilset kaksikvõitu soomlannad Marika Teini (1:15.05) ja Sari Anttonen (1:16.37).\nKolmas oli prantslanna Isia Basset (1:17.52).\nEestlannadest oli taas parim Annika Rihma, kes lõpetas kaheksanda kohaga, aeg 1:20.49.\nAnnika Rihma: „Jäin tänase jooksuga rohkem rahule kui eilsega. Soomlannad on heas minekus, ise olen seadnud endale siin peaeesmärgiks saada korralikult tuttavaks antud maastikutüübiga. Hooaeg on minu jaoks tegelikult lõppenud ja kõrgeid kohti sellel võistlusel ma püüdma ei ole tulnud.“\nTeiste eestlannade kohad 46 naise seas: 14. Evely Kaasiku (1:24.19), 25. Kerstin Uiboupin (1:29.05), 34. Laura Joonas (1:32.39), 35. Kirti Rebane (1:35.32), 41. Marie Tammemäe (1:54.08).\nPühapäeval joostakse sprint Cesise kesklinnas. Tulemused ja jälgimise lingid võistluse kodulehel.\n23.09.16Timo Sild Euromeetingul teine\nLätis, Cesise lähistel, toimub sel nädalavahetusel rahvusvaheline orienteerumisvõistlus Euromeeting, mis pakub riikide koondistele võimalust tutvuda 2018. aastal Siguldas toimuva MMi maastikutüübiga.\nAasta tagasi toimus sama võistlus Otepääl ja siis oli Eesti parim Timo Sild 1., 2. ja 6. kohaga erinevatel distantsidel. Tänasel lühirajal oli samuti parim Timo Sild, kes saavutas teise koha Prantsusmaa koondislase Frederic Tranchandi järel. Kuue kilomeetri pikkusel rohkete tõusudega rajal oli prantslase võiduaeg 32.16, Timo Sild sai ajaks 33.06 ning kolmandaks tulnud soomlane Miika Kirmula 34.02.\nTimo Sild: “Puhtast sooritusest jäi veidi puudu, tegin paar väikest viga raja viimasel kilomeetril, aga sain see-eest homseks hea õppetunni läbitavuse kajastamise osas siinse kaardistaja poolt. Tranchand tegi täna väga tugeva jooksu ja olnuks vist täna napilt kiirem ka siis, kui oleksin vead tegemata jätnud.“\nTeiste eestlaste kohad 86 mehe seas: 8. Lauri Sild (35.01), 20. Sander Vaher (36.54), 32. Peeter Pihl (38.19), 49. Kristo Heinmann (41.51), 51. Tõnis Laugesaar (42.18), Sergei Rjabõškin (43.48), 58. Andres Saetalu (44.08).\nNaiste 5,0 km rajal said kaksikvõidu soomlannad Marika Teini (33.54) ja Sari Anttonen (34.00) tšehhitar Denisa Kosova (35.26) ees.\nParima eestlasena oli Annika Rihma üheksas ajaga 37.22. Annika Rihma: „Tegin enda hinnangul päris korraliku soorituse, ehkki mõned väiksemad vead tulid sisse. Kolme ja poole minutiline kaotus võitjale tundub aga ootamatult suur, pean sellest omad järeldused tegema.“\nTeiste eestlannade kohad 44 naise seas: 19. Evely Kaasiku (39.41), 20. kirti Rebane (40.07), 24. Laura Joonas (40.30), 30. Kerstin Uiboupin (43.25), 40. Marie Tammemäe (58.36).\nLaupäeval võistleldakse tavarajal.\n20.09.16Medalijahi võitis Airi Alnek\nLõppes Medalijahi viies hooaeg, kus 5-grammise kuldplaadi võitis esmakordselt Airi Alnek. Eesti meistrivõistluste viimane ala tabelisse üllatusi ei toonud, sest tugevad olid edukad ka pikal rajal. Oma klassi võitis nii Airi (N50), kui tihedalt tema kannul olev Marje Viirmann (N55). 2014. aasta võitja Marje kogus hooaja jooksul 10 kuldmedalit, kuid sellest esikohaks ei piisanud.\nMedalijahi viie hooaja edukaim orienteeruja Marianne Haug (44 medalit) pikal rajal ei osalenud ja ehkki ta ei saanud osa võtta ka rattaorienteerumise EMV etappidest, kogus ta sellel aastal 10 medalit. Samapalju medaleid kogusid veel 3 meesjooksjat - noortest/juunioridest Kaarel Vesilind ja Rimmo Rõõm ning veteranidest Tiit Tali. Tiit jagab viie hooaja kokkuvõttes 38 medaliga 4.-5. kohta ja on selles arvestuses meestest parim.\nNoortest jõudsid mitmed uued nimed selle aasta Medalijahi edetabeli tippu, mainiks siin ära Johanna Laanoja, Ragnar Rooba, Lorely Kõrveli ja Jonne Rooma. Emily Raudkepp ja Oliver Kütt on juba "vanad" tegijad, neil on 5 aasta jooksul kokku võidetud vastavalt 31 ja 33 medalit.\nPõhiklassi võistlejatest saavutas pikal rajal oma seitsmenda medali, millest neljanda kuldse Eleri Hirv, olles selle näitajaga edukaim.\nTäielik tabel viite all\n10.09.16EMV pikal rajal ümber maailma kõrgeima männi\nEesti meistrititlitele pikal rajal võisteldi Võru- ja Põlvamaa piiril Ootsipalus. Mullu avastati sellest metsast maailma kõrgeim mänd ja Eesti kõrgeim kuusk, mis on nüüdseks saanud tuntuks kui Ootsipalu oru hiiglased. Tänased Eesti MV rajad tegid suure ringi ümber hiiglaste.\nPika raja starti tuli 250 võistlejat ning võisteldi ühisstardist. Ootsipalu väga tehniline maastik pakkus keerulisi orienteerumisülesandeid ka kõige tugevamatele.\nMeeste 26,9 km pikkusel rajal läks kohe algul oma teed Sander Vaher (Eesti Kaitsejõudude Spordiklubi), kes võitis kuldmedali suure ülekaaluga. Tema ajaks mõõdeti 2:52.13. Hõbemedali pärast pidasid tõsise duelli tugeva jooksjana tuntud Ats Sõnajalg (KEK RSK) ja vanameister Olle Kärner (Rakvere OK), kelle vahel käis teine koht mitu korda käest kätte. Raja viimasel pooleteisel kilomeetril jäi peale kogenuma tahtmine. Olle Kärner kasvatas tasapisi vahet jälitajaga ning teenis hõbemedali kaotusega võitjale 6.48 ning Ats Sõnajalg pronksi kaotusega 7.41.\nNaiste 17,2 km rajal eraldusid teistest varakult medalinõudlejateks Annika Rihma (OK Põlva Kobras), ning Laura Joonas ja Eleri Hirv (mõlemad OK Võru). Esimese tunni järel oli kõik kolm tihedalt koos, kuid siis tegi Rihma suurema vea ja jäi konkurentidest maha. Joonas ja Hirv jätkasid kahekesi koos ja kasvatasid oma edu Rihma ees juba 7 minutile, kuid eelviimasel etapil eksisid mõlemad nii rängalt, et finišis edestasid nad Rihmat vaid pooleteise minutiga.\nVõistluses kuldmedalile oli lõpus teravam Eleri Hirv, kes edestas Laura Joonast 17 sekundiga. Ajad vastavalt 2:32.07 ja 2:32.24. Annika Rihma aeg oli 2:33.40.\nJuunioridest tulid Eesti meistriteks Doris Kudre (Värska Peko) ja Rimmo Rõõm (OK Ilves).\n07.09.16Medalijahi seis enne viimast võistlus\nMedalijaht 2016 hooaeg hakkab lõppema. Möödunud nädalavahetusel peeti Kambja lähedal Kammeri kaardil tavaraja ja veteranide/noorte teatevõistlus, nädala pärast jagatakse viimane medalikomplekt Ootsipalus EMV pikal rajal. Kuldplaadi konkurentsis on kolm naisorienteerujat (Airi Alnek, Marje Viirmann ja Marianne Haug) ja kui neist keegi viimasel alal ei väärata, saab 5-ndat aastat järjest toimunud Medalijaht jälle uue võitja.\nEsikolmikule järgnevad 9 medaliga neli meest, kellest vaid Kaarel Vesilinnul on veel võimalik jõuda esikolmikusse. Selle aasta põhiklassi täheks on saamas Eleri Hirv, kelle kogutud 6 medalit, neist 3 võidetud o-jooksu individuaalalal, on mittekoondislase puhul märkimisväärne tulemus.\n11 3 Airi Alnek\n10 9 Marje Viirmann\n10 5 Marianne Haug\n9 6 Kaarel Vesilind\n9 4 Rimmo Rõõm\n9 2 Tiit Tali\n8 7 Ragnar Rooba\n8 5 Triin Vask/Jaaniste\n8 3 Oliver Kütt\n8 3 Emily Raudkepp\n8 3 Johanna Laanoja\nEdetabeli leiab viite alt\nMedalijaht 2016 hooaega toetab Jaanus Reha\n04.09.16Kammeris metsas selgusid Eesti meistrid noorte ja veteranide seas\nOrienteerumisklubi Ilves viis Kammeris päev pärast EMV tavarada läbi Eesti meistrivõistlused teateorienteerumises noorte ja veteranide klassides. Tulemuste link allpool.\n03.09.16Eesti meistrid tavarajal on Evely Kaasiku ja Lauri Sild\nEesti meistrivõistlused orienteerumise tavarajal peeti Tartumaa lõunaservas Kammeri metsas. Sel suvel tuuleiilide käes kõvasti räsida saanud mets pakkus võistlejatele kõvasti läbimisvastupanu, kuid rajameister Avo Veermäe täpne kaart ja hea rajaplaneering tegid võistluse siiski igati nauditavaks.\nLigi 400 võistleja hulgas olid stardis ka nädala eest lõppenud MM-ilt naasnud koondislased.\nNaiste põhiklassi 9,6 km rajal haaras Eesti koondise esinumber Evely Kaasiku (JOKA) juhtohjad enda kätte raja avakolmandiku lõpul ning kasvatas sealt edasi oma edu lähima jälitaja ees enam kui 5-minutiliseks. Lõpuajaks fikseeriti talle 1:15.10.\nTeiseks tuli teine MM-koondise liige Annika Rihma (OK Kobras) ajaga 1:20.27, kes edestas napilt nädala eest Euroopa rogainimeistriks tulnud Eleri Hirve (OK Võru, 1:20.56).\nMeeste põhiklassi 14,4 km rajal olid klass omaette vennad Timo ja Lauri Sild (Kaitsejõudude SK). Esimesed 40 minutit hoidis liidripositsiooni enda käes tiitlikaitsja Timo, kuid tegi siis ligi minutilise vea, noorem vend Lauri möödus temast ning ei andnud enam juhtpositsiooni lõpuni käest. Vendade vaheks jäi lõpuks 1.32 (ajad vastavalt 1:33.12 ja 1:34.44). Pronksi võitis vanameister Olle Kärner (Rakvere OK) ajaga 1:39.33.\nU23 vanuseklassis tulid Eesti meistriteks Tõnis Laugesaar (Rakvere OK) ja Laura Joonas (OK Võru) ning juunioridest Marianne Haug ja Janek Piirisild (mõlemad OK Võru).\n31.08.16Eesti kvalifitseerus Maailma Mängude orienteerumisvõistlustele\nRootsis lõppenud orienteerumise MMi tulemuste alusel selgusid need riigid, kes kvalifitseerusid 2017. aastal Poolas Wroclawis toimuvatele Maailma Mängudele.\nMitteolümpiaalade olümpiamängudeks kutsutavate Maailma Mängude (World Games) orienteerumisvõistlustele pääseb osalema 40 nais- ja 40 meesorienteerujat. Võisteldakse sprindis, lühirajal ja sprinditeates.\nMaailma Mängudele pääsemise kvalifitseerumisel oli otsustava kaaluga tänavuse aasta MMi tulemused Mängudel kavas olevatel aladel, mille alusel selgusid 13 riiki, kes saavad Maailma Mängudel välja panna täisvõistkonna ja startida seal ka sprinditeates. MMi tulemuste alusel pääsevad Maailma Mängudel täisvõistkonnaga osalema Šveits, Rootsi, Norra, Taani, Soome, Prantsusmaa, Tšehhi, Suurbritannia, Venemaa, Ukraina, Eesti, Ungari ja Austria ning korraldajamaa Poola.\nEesti võistkonna tulemuse aitasid vormistada sprinditeate segavõistkond (Annika Rihma, Sander Vaher,Kenny Kivikas, Evely Kaasiku) MMi 9.kohaga, lisaks sprindi ja lühiraja võistluse tulemustega Timo Sild, Evely Kaasiku, Kenny Kivikas ja Lauri Sild.\nMaailma Mängudele saavad individuaalse koha ka kõik tänavuse aasta maailmameistrid ning samuti igast maailmajaost 1 mees- ja 1 naine. Viimati oli Eesti võistkonnana Maailma Mängudel stardis 2001. aastal Jaapanis Akitas, kui orienteerumine oli esmakordselt Maailma Mängude kavas. Siis saavutas Eesti teatejooksus 11. koha (Erik Aibast, Anu Annus, Olle Kärner, Elo Saue) ja lühirajal Elo Saue 16., Olle Kärner 18. ja Anu Annus 33. koha.\n2005. aastal Saksamaal Duisburgis olid osalemas Kirti Rebane ja Andreas Kraas, kes saavutasid lühirajal vastavalt 23. ja 24. koha. 2009.aastal Taivanil Kaohsiungis osales Merike Vanjuk, kes saavutas sprindis 33. koha. Eelmistel Maailma Mängude Kolumbias Calis esindas Eestit Annika Rihma, kes saavutas sprindis 11. ja lühirajal 23. koha.\nJärgmised Maailma Mängud toimuvad 20.-30. juulini 2017 Poolas Wroclawis.\n29.08.16Mariann Sulg ja Eleri Hirv rogaini Euroopa meistrid\nHispaanias, Baskimaa ja Navarra piirialal Aralari mäestikus lõppenud 13. rogaini Euroopa meistrivõistlustel võitsid Eesti võistkonnad tehniliselt raskel maastikul keerulistes oludes mitmeid medaleid.\nVõistlus peeti 550-1430 meetri kõrgusel merepinnast, nõlvade suhtelised kõrgused 100-600 meetrit. Kui laupäeva pealelõunal kimbutas võistlejaid rasketel tõusudel lõõskav päike ja üle 30 soojakraadi kerkinud kuumus, siis päikeseloojang tõi järsu ilmamuutuse. Pöördunud tuul tõi Atlandilt mägedesse pilved ja udu, mis muutis nähtavuse minimaalseks ja tegi öise orienteerumise tõsiseks katsumuseks ka kõige kogenumatele tiimidele. Orienteerumistehnilist katsumust pakkusid mägedes hulk negatiivseid pinnavorme - karstilohke ja kaljulõhesid, mis udus ja pimeduses põhjustasid orienteerumisvigu ka tippvõistkondadele.\nAutasustamistseremoonial oli eestlastel siiski põhjust rõõmustada mitmete medalite üle. Naisvõistkondadest tulid Euroopa meistriteks Mariann Sulg ja Eleri Hirv, edestades kogenud Venemaa naiskonda Marina Galkinat ja Nina Mihejevat. Meesvõistkondadest pidid kolmekordsed rogaini maailmameistrid vennad Silver ja Rain Eensaar seekord tunnistama tehhide Radovan Cechi ja Thomas Urdzali nappi paremust. Timmo Tammemäe ja Jürgen Einpaul võitsid pronksi, edestades edukama lõpuosaga prantsuse rogainitiimi Benoit Cocheyd ja Francois Plagoli.\nMedaleid võideti ka juunioride ja veteranide klassides. Naisjuunioride seas võitsid pronksi Helis Pajuste ja Elina-Emiilie Leht. Naisveteranide klassi hõbeda võitsid Merike Vanjuk ja Jana Kink. Meesveteranide klassi pronksi ja meessuperveteranide klassi kulla võitsid Tiit Tali ja Jaanus Reha. Meessuperveteranid klassi pronksi said Maido Kaljur ja Mati Preitof, naissuperveteranide klassi hõbeda Saima Värton ja Reet Johanson.\nPildil: Eleri Hirv ja Mariann Sulg autasustamistseremoonial (foto: Lea Leppik) Viide: http://www.erc2016.com/\n27.08.16Eesti teatemeeskond MM-il kaheksas\nRootsis, Strömstadis lõppenud orienteerumise MM-il võisteldi viimasel võistluspäeval teatemedalitele. 31 meeskonna seas startis eelmise aasta koha järgi kuuenda numbri all Eesti meeskond koosseisus Sander Vaher, Timo Sild, Lauri Sild.\nAvavahetus algas meie meestele õnnetult kui tehniliselt keerulise teise kontrollpunktiga tuli sisse 3-minutiline viga ja sel hetkel oli meeskond alles 29. kohal. Algas võitlus võistlejaterivi tagumisest otsast ettepoole tõusmise nimel. Finišisse jõudis Vaher 16. kohal, kaotust algusest peale juhtinud Norrale oli kogunenud 5.06.\nTeises vahetuses tegi kaks päeva tagasi tavarajal 10. koha pälvinud Timo Sild väga tugeva jooksu, oli üks oma vahetuse kiiremaid ja kaotas Norra liidrikohta kindlustanud tavaraja maailmameistrile Olav Lundanesile vaid 1.27. See sooritus tõstis Eesti meeskonna 7. kohale, 6.33 liidrist.\nKolmandas vahetuses läks Lauri Sild rajale tiheda grupi eesotsas, kus olid 7.-11. kohal jooksvad võistkonnad. Avakilomeetritel tegid selles grupis parimat tööd Eesti ja Läti ankrumehed, kes jooksid teiste ees vahe sisse. Neil õnnestus kätte saada ka kolm minutit varem startinud Prantsusmaa ankrumees ning rajal lõpuosas käis nende kolme vahel võidujooks kohtadele 6-8. Seekord oli konkurentide jooksuvorm veidi parem ja Lauri Sild tõi Eesti meeskonna finišisse 8. kohal, 12 sekundit pärast 7. kohal lõpetanud Lätit.\nEesti meeskonna parimaks kohaks läbi aegade on mullune 6. koht, 2013. aastal oldi 7. ja 2011. aastal 8. kohal.\nKulla võitis algusest lõpuni uhkes üksinduses juhtinud Norra, hõbeda sai tiitlikaitsja Šveits ja pronksi kodupubliku rõõmuks Rootsi.\nEestist eespool olid veel Suurbritannia, Soome, Prantsusmaa ja Läti.\n27.08.16Eesti naiskond sai MMil teatejooksus 13. koha\nOrienteerumise MM-il Rootsis, Strömstadis sai Eesti naiskond teatejooksus 13. koha. Võistkond jooksis koosseisus Annika Rihma, Laura Joonas, Evely Kaasiku.\nAvavahetuses olid tulemused väga tihedad, väga hea jooksu teinud Annika Rihma tuli 27 võistkonna seas teatevahetusse 13. kohal, kuid kaotus liidrina tulnud Šveitsile oli vaid 2.07.\nTeises vahetuses tuli MM-debütandil Laura Joonasel sisse mitu viga ja Evely Kaasiku läks ankruetapile 16. kohalt, kaotust liidrile 11.58. Eesti ankrunaine püüdis kinni mitu konkurenti ning finišeeris võimsa spurdiga tiheda võistlejaterivi eesotsas 13. kohal, 11. koht jäi vaid 10 sekundi kaugusele.\nNaistest tuli maailmameistriteks venelannad, kes edestasid taanlannasid ja soomlannasid.\n26.08.16MM-i teatevõistluste otseülekanne laupäeval TV6-s!\nHomme on ajalooline päev. Eestis näeb esmakordselt teleekraanidelt orienteerumise MMi otseülekannet.\nNaiste võistlus algab kell 15.00, meestel 17.00. Kokku näeb võistlusi Rootsist TV6 vahendusel 4 tundi.\nMeeste võistkond koosseisus: Sander Vaher, Timo ja Lauri Sild\nNaiste võistkond koosseisus: Annika Rihma, Laura Joonas, Evely Kaasiku.\n26.08.16Leho Haldna valiti IOF-i presidendiks\nRootsis, Strömstadis toimunud Rahvusvahelise Orienteerumisföderatsiooni 28. kongressil valiti organisatsiooni uueks presidendiks tartlane Leho Haldna (55), kes on aastast 2010 olnud alaliidu asepresident.\nAinsa presidendikandidaadina sai Haldna kongressi üksmeelse toetuse. Viimased neli aastat oli selles ametis šotlane Brian Porteous.\nRahvusvaheline Orienteerumisföderatsioon (IOF) on asutatud 1961. aastal ja ühendab hetkel 70 riigi alaliite. Organisatsiooni uus president nimetas alaliidu kõige olulisema eesmärgina lähiaastatel olümpiakursil liikumise jätkamist. Selleks on vaja eelkõige tagada ala atraktiivsus televaatajatele ja internetis jälgijatele.\nIOF on aastast 1977 tunnustatud Rahvusvahelise Olümpiakomitee poolt ning on juba aastaid tegutsenud eesmärgiga saada olümpiaspordialaks. Esimeses järjekorras on tõenäoline suusaorienteerumise jõudmine taliolümpia programmi.\n2017. aasta juulis toimub orienteerumise MM Lõuna-Eestis, võistluskeskusega Tartus ja võistlusmaastikega Tartus, Viljandi lossimägedes, Rõuges ja Elva lähedal Vitipalus. Kõigist võistluspäevadest tehakse televisiooni otseülekanded.\n25.08.16Timo Sild jõudis MM-il esikümnesse\nOrienteerumise MM-võistlustel Rootsis, Strömstadis joosti täna tavarada sombustes ja vihmastes oludes.\nRajameister pakkus karmil ja kaljusel maastikul väga põnevaid teevalikuülesandeid, millest keerulisim oli nii meeste kui naiste rajal ca 3,5 km pikkune etapp kohe raja alguses.\nKõige paremini lahendas selle ülesande Timo Sild, kes tagas nutika teevalikuga endale esimeses vaheajapunktis teise positsiooni vaid 4 sekundi kaugusel hilisemast võitjast ja 40 sekundit eespool lähimast jälitajast. Hea tempoga jätkates sai ta varsti kätte mitu eespool startinut ja grupis jooksmine kippus kohati Timo enda orienteerumisrütmi häirima. Hea positsioon hakkas aga kiiresti langema viimasel rajaveerandil, kui tekkis väsimus ning jalgades tekkisid krambid. Väsimusega võideldes jäi Timo 15,5 km raja lõpukilomeetritel maha mõnest juba kinnipüütud konkurendist, kuid suutis siiski lõpuni arvestatavat tempot hoida ja finišeeris ajaga 1:41.16.\nTagapool startinud suure maailma vägevad said samuti rajal mitmekesi kokku ja tempo tõusis seal väga kõrgeks.\nNorralane Olav Lundandes võitis ajaga 1:33.27 oma kolmanda MM-kulla tavarajal, prantslane Thierry Gueorgiou (1:35.13), kel on varasemast juba 4 tavaraja kulda, sai oma 13 MM-kulla kõrvale neljanda hõbeda ja šveitslane Daniel Hubmann (1:35.32), varasemalt kahe tavaraja kulla omanik, sai pronksi.\nTimo Sild: „Vaatamata lõpus väsimisele olen tulemusega rahul, sest see oli mul tegelikult alles esimene õnnestunud sooritus MM-ide metsadistantsidel.“\nTeise eestlasena startis meeste rajal Kenny Kivikas, kellele see oli varem joostud MM-sprintide kõrval MM-debüüt metsadistantsidel. Kolmandana startinuna tegi ta hea soorituse ja sai kirja 30. koha ajaga 1:55.48.\n25.08.16Annika Rihma teenis MM-tavarajal 26. koha\nMM-i tavarajal Rootsis, Strömstadis olid naiste seas võistlustules kaks eestlannat.\nKui meesteklassis oli võit ülekaalukas, siis naiste võistlus 11,2 km rajal pakkus tasavägisema kullaheitluse. Venelanna Natalia Gemperle sai raja alguse pikal teevalikuetapil ligi 3-minutilise edu suurfavoriidi, kodutanumal jooksnud Tove Alexanderssoni ees, kuid rootslanna hakkas seda vahet tasapisi kahandama ja jooksis publiku tormilise kaasaelamise toel lõpuks finišisse 26-sekundit parema ajaga. See tähendas Alexanderssonile kahepäevase vahega teist MM-kulda lühirajal võidetu kõrvale. Ajad vastavalt 1:26.24 ja 1:26.50.\nPronksi teenis Norra koondise raudvara Anne Margrethe Hausken-Nordberg ajaga 1:28.25. Eestlannadest olid stardis Annika Rihma ja Marianne Haug. Kogenud Rihma tegi tehniliselt hea soorituse, kuid kaotas aega mitme ebaõnnestunud teevaliku tõttu ning lõpetas 26. kohaga, aeg 1:47.16. Alles juuniorieas MM-debütant Haug sai oma lahinguristsetel kirja 46. koha ajaga 2:05.00.\n23.08.16Eestlased MMi lühirajal tagasihoidlikud\nOrienteerumise MM-võistlustel joosti lühirada maailmakuulsate Tanumi kaljujooniste vahetus läheduses Rootsi läänerannikul.\nEestlastest olid stardis Timo ja Lauri Sild, Evely Kaasiku ja Laura Joonas. Kõigi eestlaste tulemused jäid erinevatel põhjustel tagasihoidlikeks.\nEesti parimaks jäi Timo Silla 25. koht. Hea soorituse rikkus esimese kontrollpunktiga tehtud 2-minutiline viga, milleta olnuks väga reaalne võistelda koha päraast esikümnes. 6,4 km pikkusel rajal sai ta ajaks 41.22, kaotust võitjale kogunes lõpuks 4.13.\nTimo Sild: “Tagantjärgi targana tean, et pidanuksin esimesel etapil rohkem kompassi usaldama. Kohe raja alguses tehtud suur viga jäi pähe vasardama kogu võistluse ajaks ja selline asi just motivatsiooni ei tõsta. Füüsiliselt tundsin ennast hästi ja seda enam jääb see õnnetu algus hinge kripeldama.“\nNoorem vend Lauri alustas paremini ja püsis kahe kolmandiku raja peal teise kümne keskel. Siis hakkas aga ootamatult küljes pistma ja tempo langes. Lõpptulemuseks 31. koht ajaga 42.13.\nEvely Kaasiku ja MM-debütant Laura Joonas suutsid mõlemad tehniliselt väga nõudlikul maastikul vältida suuri vigu, kuid väiksemaid kogunes seevastu tublisti. 5,1 km rajal oli Evely Kaasiku kohaks 32 ajaga 40.14, kaotus võitjale 6.17. Laura Joonasele tagas aeg 46.40 50. koha.\nVõistlus medalitele käis meesteklassis nelja mehe vahel, kes kõik on juba varasemast mitmekordsed maailmameistrid. Maailmameistriks tuli ajaga 37.09 šveitslane Matthias Kyburz, kellel nelikust ainsana selle distantsi kuldmedal kollektsioonist puudus. Hõbeda teenis norralane Olav Lundanes (+14 sek), pronksi tiitlikaitsjast šveitslane Daniel Hubmann (+23 sek) ning seekord jäi medalita lühiraja kauaaegne valitseja, prantslane Thierry Gueorgiou (+35 sek).\nNaiste seas sai oma senise 6 hõbeda ja 3 pronksi kõrvale esimese MM-kulla Rootsi staar Tove Alexandersson ajaga 33.57. Hõbeda sai 35-sekundilise kaotusega norralanna Heidi Bagstevold ja pronksi 38-sekundilise kaotusega venelanna Natalia Gemperle.\n21.08.16Eesti sprinditeate võistkond MMil võimsa sooritusega üheksas\nOrienteerumise MMil Rootsis joosti teise alana sprinditeade.\nRajad kulgesid kauni rannikulinna Strömstadi tänavatel ja metsaparkides.\nEesti koondis läks 31 riigi esinduse seas rajale eesmärgiga parandada oluliselt mullust 15. kohta. Eesmärgi täitmisele pani esimesel etapil hea aluse Annika Rihma, kes andis teate Kenny Kivikasele üle 9. kohal,vaid 42 sekundit liidrina lõpetanud Rootsist.\nKenny Kivikas tegi meeste tihedas konkurentsis Annikaga vähemalt samaväärse jooksu, lõpetas küll paar kohta tagapool, 11. kohal, kuid kaotus liidriks tõusnud Taanile oli suurenenud vaid 29 sekundi võrra.\nSander Vaher jätkas samas vaimus, tõstis Eesti kümnendaks ja kaotus taas juhtima läinud Rootsile suurenes vaid 27 sekundi võrra.\nAnkruetapil olid kõigist konkurentidest selgelt kiiremad omavahel kuldmedaliheitlust pidanud Taani ankrunaine Maja Alm ja šveitslanna Judith Wyder, kes jätsid Rootsi lõpuks terve minutiga oma selja taha kolmandaks. Võistluses kullale jäi peale taanlanna, kes suutis tagant ohtlikult lähenenud konkurendi rünnaku siiski tõrjuda ja finišeeris 16-sekundilise eduga.\nEvely Kaasikul pidas maha tulise lahingu pidevas kontaktis mitme konkurendiga, mille ta lõpetas tormilise lõpuspurdiga selle võistlejategrupi eesotsas, tuues Eestile 9. koha.\nJärgmisel aastal toimub MM Eestis ja sprinditeade joostakse Viljandi lossimägedes. Eesti koondise eesmärgid on kodutanumal veelgi ambitsioonikamad kui tänane 9.koht.\n20.08.16Neli eestlast jõudsid MMil sprindi finaali\nTäna algas orienteerumise MM Rootsis läänekaldal, Strömstadis, sprindi eeljooksudega. Maastikuks olid Strömstadi äärelinna suhteliselt mägised tänavad, haljasalad ja kaljused metsatukad.\nFinaali ehk 45 parema hulka pääsemiseks oli võistlejatel vaja jõuda oma eeljooksus 15 parema sekka. Kolmest startinud Eesti naisest õnnestus see ainsana Evely Kaasikul, kes oli oma eeljooksus kümnes (kaotust võitjale 1.31). Sigrid Ruul ja Marianne Haug olid mõlemad oma eeljooksus 20. kohal, finaalipääsust jäi puudu vastavalt 26 ja 36 sekundit.\nMeeste väga tihedas konkurentsis jõudsid finaali kõik kolm eestlast. Sander Vaher ja Timo Sild olid mõlemad oma eeljooksus kümnendad, kaotust eeljooksu võitjale vastavalt 35 ja 43 sekundit. Kenny Kivikas sai 13. koha (+28 sekundit).\nSprindi finaal joostakse täna õhtupoolikul pärast MMi avatseremooniat. Naiste stardi algus on kl 16.41 ja meeste oma kl 17.46 eesti aja järgi.\nVõistluse ajal edastame jooksvalt infot eestlaste käekäigu kohta Eesti Orienteerumisliidu Facebook’i lehel.\n20.08.16Timo Sild sai MM-sprindis eestlaste parima koha läbi aegade\nOrienteerumise MMil Rootsis, Strömstadis jagati täna välja esimesed medalid.\nSprindi finaalis startisid kolm eesti meest ja üks naine.\nStrömstadi kesklinnas kulgenud 4,1 km rajal saavutas Timo Sild meie parimana 21. koha, mis on läbi aegade eestlaste kõrgeim sprindikoht MMidel.\nOma senise parima koha MMidel jooksis välja ka Kenny Kivikas, kes oli 26., Sander Vaher lõpetas 31. kohaga.\nEestlaste omavahelised vahed oli väikesed, kõik kolm mahtusid 18 sekundi sisse: Sild 15.32,5, Kivikas 15.42,1, Vaher 15.50,6.\nTimo Sild: „Tegin kiired teevalikuotsused ja keskendusin pigem nende elluviimisele kui parima variandi nuputamisele. Raja alguses tegin ühe ebaõnnestunud valiku, aga teises pooles läks paremini. Jõudsin hästi tempot hoida ja see oligi minu jaoks täna kõige olulisem.“\nKulla võitis kodupubliku tormilise kaasaelamise toel Jerker Lysell (aeg 14.28,6), kellele järgnesid mitmete MM-tiitlite omanikud, šveitslased Matthias Kyburz (14.31,4) ja Daniel Hubmann (14.37,2).\nNaistest oli ainsa eestlasena finaalis Evely Kaasiku, kes saavutas 3,6 km rajal ajaga 17.42,7 32. koha. Kõrgemale ei lubanud tõusta mõned teevalikuvead.\nMaailmameistriks tuli teist aastat järjest taanlanna Maja Alm ajaga 14.27,9, hõbeda teenis šveitslanna Judith Wyder ajaga 14.53,6 ja pronksi üllatuslikult valgevenelanna Anastasia Denisova ajaga 15.10,6.\nPühapäeval selgub maailmameister sprinditeates. Eesti võistkond stardib koosseisus Annika Rihma, Sander Vaher, Kenny Kivikas ja Evely Kaasiku. Start antakse kl 18.00 eesti aja järgi.\n14.08.16Eestlastele veteranide MM-i tavarajalt 5 medalit\nEestlased võitsid Harju- ja Lääne-Virumaa piirialale jäävates Pikassaare metsades toimunud orienteerumise veteranide maailmameistrivõistlustel viis medalit. Pikassaare metsades peetud tavaraja võistlusel võitis oma tänavuse teise kulla Marje Viirmann (pildil keskel) võistlusklassis N55. Andreas Kraas sai klassis M35 hõbeda, pronksile jooksid end Kirti Rebane N40 klassis, Tiiu Tiigimägi N80 ja Heino Mardiste M80 klassis. Veteranide MM-i edukaim riik oli tänavu Rootsi 23 medaliga, kokku võitsid medaleid 15 riigi sportlased.\nMarje Viirmann tunnistas, et tuli kodustele maailmameistrivõistlustele kindlate medaliplaanidega, sest oli selle nimel treeningutel kõvasti vaeva näinud, kuid kahekordne tiitlivõit oli talle endalegi üllatuseks. “Konkurents meie klassis on väga tihe. Oli vaja kõva närvi, et sellest võitjana välja tulla,” ütles Viirmann.\nAndreas Kraas tegi paar väikest orienteerumisviga, ent jäi tulemusega rahule. “Tänane rada sisaldas harjumatuid soolaukaid, mis tõid väikse vea, ent ka selle etapi puhas lahendamine ei oleks esimest kohta toonud. Esimene mees oli lihtsalt selgelt kiirem,” sõnas Kraas.\n12.08.16Veteranide MM-i kvalifikatsioonijooksud selja taga\nNeljapäeval joosti Kõrvemaa spordikeskuses veteranide MM-i tavarajavõistluste teine kvalifikatsioonijooks, et selgitada välja laupäevased finaalipääsejad.\nKahe kvalifikatsioonijooksu tulemuste summas pääsesid võistlejad koondaegade ning võistlusklassis osalevate inimeste järgi vastavalt A, B, C või isegi D-finaali.\nKahe päeva summas jõudsid eestlastest kvalifikatsioonivõistlusel esikolmikusse: Andreas Kraas (M35-1), Armo Hiie (M45-1), Tiit Tali (M55-4), Ülo Vainura (M70-5), Mihhail Taivere (M75-3), Heino Mardiste (M80), Merike Vanjuk (W40-1), Triin Jaaniste (W45-2), Airi Alnek (W50-2), Siiri Poopuu (W55-2), Marje Viirmann (W55-3), Mare Niitsoo (W60-3) ja Ilse Uus (M75-1).\n10.08.16Veteranide MMi tavaraja jälgimisvõimalused\nTänased veteranide MM-i jälgimisvõimalused:\nYouTube otseülekanne: https://www.youtube.com/watch?v=dd8ONOWzsZc\nOnline tulemused: http://wmoc.azurewebsites.net/orb/orbts.htm?e=WMOCLQ1\n10.08.16Veteranide MM-il joosti täna tavaraja kvalifikatsioon\nKõrvemaa spordikeskuse ümbruse küngaste ja rabade vahel joosti kolmapäeval veteranide MM-i tavaraja esimene kvalifikatsioon. Homme peetakse samas tavaraja teine kvalifikatsioon.\n09.08.16Eestile veteranide MM-i sprindist 3 kulda!\nEestlased võitsid Tallinna vanalinnas toimunud orienteerumise veteranide maailmameistrivõistlustel neli medalit, neist kolm kuldset.\nKuldmedalid võitsid Ilse Uus (N75), Marje Viirmann (N55) ja Airi Alnek (N50). Kirti Rebane (N40) jooksis end hõbemedalile.\nMarje Viirmann oli seni võitnud veteranide MM-idel kümmekond kahvatumat medalit, kuid koduseinte toel tuli ka kauaoodatud kuld. „Olen üliõnnelik oma veatu soorituse üle. Eriti selle üle, et kauaoodatud kuldmedal tuli just kodusel MM-il,” ütles Viirmann.\nAiri Alneki sõnul tõi talle kulla kiire detailirohke kaardi lugemine. Ilse Uus ütles, et tal on sprindivõidu sepistamisel palju kasu olnud SK100 korraldatavatest linnaorienteerumispäevakutest.\nSprindifinaali kõige edukam riik oli Soome. Põhjanaabrite esindajad võitsid kaheksateist medalit. Kokku võitsid medaleid kuueteistkümne riigi veteransportlased.\n07.08.16Veteranide MM avati sprindi kvalifikatsiooniga\nVeteranide maailmameistrivõistlused orienteerumises algasid täna Tallinnas Kadrioru pargis sprindi kvalifikatsioonijooksudega. 3488 osalejast selgitati välja, kes pääsevad A-finaalidesse, et võidelda medalite nimel. Sprindi finaaljooksud toimuvad esmaspäeval Tallinna vanalinnas.\nEestlastest jõudsid oma vanuseklasside jooksudes esikolmikusse: Andreas Kraas vanuseklassis M35, Heiti Hallikma M45, Tiit Tatter M65, Mihkel Mälter M70, Rafael Gordon M70, Merike Vanjuk N40, Triin Jaaniste N45, Margit Mälter N45, Airi Alnek N50, Marje Viirmann N55, Ilse Uus N75.\nEestlastel on esmaspäevases sprindifinaalis medalilootusi mitmes vanuseklassis. Kolmapäeval ja neljapäeval joostakse Kõrvemaal pika raja kvalifikatsioone. Pika raja finaal toimub laupäeval Pikasaares.\nVeteranide maailmameistrivõistlused orienteerumises on Eesti ajaloo suurima välisosalejate arvuga spordivõistlus\n05.08.16Veteranide MM-i keskus on avatud\nTallinnas 5.-14. augustini toimuvate veteranide maailmameistrivõistluste keskus Tallinna lauluväljakul on avatud.\nMaailmameistrivõistlustest võtab osa enam kui 3500 orienteerumishuvilist üle maailma.\nMedalid jagatakse välja sprindis ja tavarajal. Kvalifitseerumaks medalijooksudele, tuleb sprindis edukalt läbida üks ning tavarajal kaks eeljooksu.\n04.08.16Üliõpilaste MMi lühirajal 5 eestlast 25 parema seas\nÜliõpilaste MMil Ungaris olid lühirajal Eesti parimateks Evely Kaasiku 16. ja Tõnis Laugesaar 17. kohaga. Lühirajast kujunes eestlaste edukaim individuaalala sellel MMil - tervelt viis eestlast jõudsid 25 parema sekka.\nNaiste 4,4 km rajal tuli maailmameistriks Lilian Forsgren Rootsist ajaga 32.12, talle järgnesid norralanna Andrine Benjaminsen (32.18) ja tšehhitar Denisa Kosova (34.24).\nEvely Kaasikule tõi 16. koha aeg 38.07. Talle järgnesid tihedalt 20. kohta jaganud Laura Joonas (38.36) ja 23. kohal Kerstin Uiboupin (39.26).\nMargret Zimmermann oli 61. ajaga 48.24.\nMeeste 5,6 km rajal oli võidukas rootslane Oskar Sjöberg ajaga 33.11, teine oli tšehh Pavel Kubat (33.23) ja kolmas rootslane Johan Runesson (33.58).\nTõnis Laugesaare 17. koht tuli ajaga 37.34, kohe tema järel oli 18. Raido Mitt (37.38).\nSergei Rjabõškini sai 44. koha ajaga 40.40 ja Lauri Tammemäe 81. koha ajaga 47.57.\n04.08.16Eesti tudengid tegid MMil tugevad teatejooksud\nOrienteerumise üliõpilaste MMil Ungaris tegid viimasel võistlusalal hea etteaste nii Eesti mehed kui ka naised.\nMehed lõpetasid 39 meeskonna seas kaheksandana ja kuna ettepoole jäi kaks Tšehhi tiimi, siis sai Eesti kirja 7. koha riikide arvestuses.\nVõistkonnas jooksis avavahetust Sergei Rjabõškin, kes tuli vahetusalasse 24. kohal, 3.28 liidrist.\nTõnis Laugesaar tõstis meeskonna tugeva jooksuga 12. kohale, liidritest jäädi kahe vahetuse järel maha 5.16.\nRaido Mitt jätkas ankruvahetuses eesjooksjate püüdmist ning tõusis finišiks veel nelja koha võrra, kaotust võitjaks tulnud Rootsi meeskonnale kogunes kokku 7.17.\nRootsile järgnesid Šveits ja Soome.\nEesti naiskonnas jooksis avavahetust Laura Joonas, kes lõpetas 29 naiskonna konkurentsis 15. kohal, kaotust liidrile 3.44.\nTeisest vahetusest tuli Kerstin Uiboupin 16. kohal, kaotust liidrile 10.03.\nVägeva ankruetapi jooksnud Evely Kaasiku suutis joosta võrdselt liidritega ja tõstis naiskonna lõpuks 8. kohale, 10.19 liidritest.\nNaiste esikolmiku moodustasid Rootsi, Tšehhi ja Norra.\n03.08.16SsangYong sõidutab veteranide MM-i korraldajaid\nTänavuse veteranide MM-i korraldajaid sõidutab 1. augustist kuni võistluste lõpuni SsangYong.\nSsangYong on nii tänavuse veteranide MM-i ja MM 2017 ametlik autopartner. SsangYongi edasimüüjaks on Topauto.\n02.08.16Sprinditeatevõistkond üliõpilaste MMil kaheksas\nEesti tudengite sprinditeatevõistkond tuli Ungaris üliõpilaste MMil 24 riigi võistkonna seas kaheksandaks.\nVõistkond jooksis koosseisus Evely Kaasiku, Raido Mitt, Sergei Rjabõshkin, Sigrid Ruul. Avavahetusest tuli Evely Kaasiku liidrina koos Ungari esindajaga, Raido Mitt lõpetas oma vahetuse 6. kohal, 43 sekundit liidriks tõusnud Suurbritanniast.\nSergei Rjabõshkin saabus vahetusalasse 9. positsioonil, 2.07 pärast liidrit, Suurbritannia oli selles vahetuses suurendanud oma edu lähima jälitaja, Norra ees juba 1.09 peale. Sigrid Ruul tegi ankruetapil tugeva soorituse ja tõstis võistkonna lõpuks kaheksandaks, 2.30 võitjast.\nVõit läks brittidele, hõbeda teenisid tšehhid ja pronksi norralased.\n31.07.16Evely Kaasiku alustas üliõpilaste MMi 14. kohaga sprindis\nTäna Ungaris, Miskolcis sprindiga alanud Üliõpilaste MMil lõpetas Evely Kaasiku Eesti parimana 14. kohaga. Pikavõitu rajal, mis võideti tshehhitar Denisa Kosova poolt ajaga 16.28, kaotas Evely võitjale 1.17.\nTeiste eestlannade tulemused:\n36. Margret Zimmermann (+3.10)\n45. Sigrid Ruul (+3.35)\nTriinu Rooni diskv.\nMeestest võitis britt Kristian Mark Jones ajaga 13.49.\n37. Sergei Rjabõshkin (+2.17)\n50. Raido Mitt (+2.50)\n90. Lauri Tammemäe (+5.42)\nMarek Karm diskv.\nEsmaspäeval, 01.08.2016 võisteldakse tavarajal.\n28.07.16Lauri Malsroos rattaorienteerumise MM-i lühirajal 5.\nPortugalis toimuvatel rattaorienteerumise maailmameistrivõistlustel sai Lauri Malsroos lühirajavõistlusel 5. koha, mis on tema jaoks paremuselt teine tulemus sellelt distantsilt tiitlivõistlustel.\n"Pärast sprindidistantsi hävingut (19. koht), oli 5. koht ikka väga hea, paneksin hindeks 4+", andis Malsroos võistlusele hinnangu.\n"Kaotasin 2. ja 3. kontrollpunkti teevalikutega palju aega. Kaart ei andnud minu arust maastikku ja teede sõidetavust päris õigesti edasi", kommenteerib Malsroos raja esimesel kolmandikul kogunenud kaotust.\nRaja teises pooles kaotus hilisemale võitjale Anton Foliforovile Venemaalt oluliselt ei suurenenud ning vaheajad näitavad pidevat koha paranemist.\n"Võib-olla oleksin pronksmedali kätte saanud, aga MM-il pole ma lühirajal kunagi nii head kohta saanud", võttis rahuloleva Malsroos tulemuse kokku.\nTeiste eestlaste tulemused:\n23. Margus Hallik\n29. Taaniel Tooming\n53. Riivo Roose\n63. Arbo Rae.\nJuunioride MM-i arvestuses sai Märten Henrik Pais 33. ja noorte EM-i arvestuses Markus Harald Pais 24. kohta.\nReedel sõidetakse kolmanda ja viimase individuaaldistantsina MM-il tavarada.\nPilt: Joaquim Margarido / www.portugueseorienteeringblog.blogspot.com\n27.07.16Doris Kudre võitis juunioride MM-il pronksi!\nPortugalis toimuvatel rattaorienteerumise tiitlivõistlustel võitis Doris Kudre Eesti nais-rattaorienteerujate läbi aegade esimese tiitlivõistluste medali, kui oli juunioride klassis lühirajal kolmas.\nDoris Kudre sõitis terve võistluse medalikonkurentsis ning vaatamata mägisele maastikule ja kuumusele pidas hästi vastu. "Raja esimene pool oli tasasem ja lihtsam, kaardilugemine sujus hästi. Pärast vaate-kontrollpunkti läks rada nii füüsiliselt kui tehniliselt kordades raskemaks", kommenteeris Kudre sooritust ja rada. Vahetult enne lõppu oli ta veel teisel kohal, kuid tehnilised viperused sundisin ühe koha loovutama. "13.kontrollpunkti sõites rappus kett maha ja kaotasin väikse tõusu ja pika laskumisega lõigul pea 50 sekundit keti pealepanekuga."\nVõitis Veronika Kubinova Tšehhist Venemaa esindaja Alena Fedoseeva (+2:37) ees. Doris Kudre kaotas võitjale 3:20.\nVõistlused jätkuvad reedel tavarajaga.\n25.07.16Rogaini MM toimus Austraalias\nNädalavahetusel toimusid Austraalia Põhjaterritooriumil Alice Springsi lähedal East MacDonnelli mäestikus 14. rogaini maailmameistrivõistlused. MMil osales 300 võistkonda 17-st riigist. Tehniliselt nõudlikul maastikul tulid ülekaaluka eduga maailmameistriteks Chris Forne ja Greig Hamilton Uus-Meremaalt. Chris Forneile on see kolmas maailmameistri tiitel rogainis, millega ta jõudis tiitlite arvult järele vendadele Silver ja Rain Eensaarele, kes tänavusel rogaini MMil ei osalenud. Segavõistkondade hulgas võitsid tiitli austraallased Rob ja Kathryn Preston, olles üldarvestuses teised. Naisvõistkondadest olid parimad uus-meremaalased Georgia Whitla ja Lara Prince. Viiest osalenud Eesti võistkonnast kogusid kõrgeima punktiskoori Lea ja Lauri Leppik, olles segavõistkondadest 9. kohal ja segaveteranide hulgas viiendad. Meesultraveteranide klassis võitsid Johannes Tasa, Tõnu Nurm ja Arvo Kivikas hõbeda. L.Leppik, Austraaliast.\n25.07.16Doris Kudre rattaorienteerumise juunioride MM-il 4.\nTäna Portugalis alanud rattaorienteerumise tiitlivõistlustel saavutas Doris Kudre naisjuunioride klassis sprindis 4. koha. Pronksmedalist on teda jäänud lahutama 16 sekundit ning esikohast täpselt 1 minut. Vaheaegade põhjal on Doris sõitnud kiirenevas tempos, kerkides esimese poole 7. kohalt lõpuks neljandaks.\nEelmise aasta täiskasvanute MM-i sprindi pronksmedalist Lauri Malsroos sai meeste põhiklassis 19. koha. Poolel rajal liikus Lauri vaheaegade järgi veel medalikursil.\nSamas toimunud noorte EM-i parimaks oli Markus Harald Pais 15. kohaga.\nMärten Henrik Pais (meesjuunioride klass) - 19. koht\nMargus Hallik (meeste põhiklass) - 32. koht\nMari Kaseväli (naiste põhiklass) - 45. koht\nRiivo Roose (meeste põhiklass) - 54. koht\nArbo Rae (meeste põhiklass) - 55. koht\nTaaniel Tooming (meeste põhiklass) - tühistatud\nKolmapäeval jätkuvad võistlused lühirajaga.\n24.07.16Sumedas suveöös tulid meistriks Sander Vaher ja Eleri Hirv\nNohipalo järvede ümbruses toimusid sumedas suveöös Eesti meistrivõistlused öises orienteerumises. Seikluslik öine rada meelitas metsa üle 220 huvilise. Valdavalt hea läbitavusega maastikul oli üksjagu laastamistööd teinud hiljutine torm ning kohati muutis tuulemurd liikumise üsna raskeks.\nMeeste põhiklassi 10,7 km rajal ei olnud võrdset päeval sprindidistantsi võitnud Sander Vaherile. Kaitsejõudude Spordiklubi esindav Vaher oli liider stardist finišini. Juba veerandtunnise jooksu järel püüdis ta 6 minutiga kinni eespool startinud Ats Sõnajala (KEKRSK), kes suutis seejärel hoida liidri tempot peaaegu finišini ja teenis niimoodi hõbemedali. Ajad vastavalt 1:08.13 ja 1:14.45. Pronksile jooksis ennast ajaga 1:14.57 Peeter Pihl (Tammed).\nNaiste põhiklassis said 7,3 km rajal liidrirollis olla kaks Võru klubi esindajat. Raja esimesel poolel juhtis Laura Joonas, kuid siis möödus temast pikal teevalikuetapil Eleri Hirv, kes kasvatas oma edu lõpuks ligi 3-minutiliseks. Ajad 1:02.59 ja 1:05.44. Piibe Tammemäe (SK100) teenis pronksmedali ajaga 1:13.30.\nJuunioridest tulid meistriteks Janek Piirisild ja Marianne Haug (mõlemad OK Võru), kes olid võidukad ka päeval sprindirajal.\n24.07.16OK Kobras kaitses sprinditeates edukalt tiitlit\nRäpinas võistlesid orienteerujad täna sprinditeate meistritiitlitele. See noor distsipliin, kus võistlevad kahest mehest ja kahest naisest koosnevad segavõistkonnad, oli Eesti MV kavas kolmandat korda. Esimesed kaks meistritiitlid on läinud orenteerumisklubidele Ilves ja Kobras ning seegi kord arenes võistlus kullale just nende võistkondade vahel.\nOK Kobras tuli kaitsma tiitlit täpselt samas koosseisus ja järjestuses nagu mullu – Kristiine Aluvee, Martin Simpson, Raido Mitt ja Annika Rihma. OK Ilvese koosseisus oli tunamulluse koosseisuga võrreldes Eveli Saue asemel Hannula-Katrin Pandis, kes jooksis avavahetust, järgmisi vahetusi jooksid Kristo Heinmann, Kenny Kivikas ja Elo Saue.\nAvavahetuse järel olid mõlemad favoriidid liidritest veidi maas – Kobras ligi minutiga ja Ilves ligi kahe minutiga. Mõlema võistkonna 2. ja 3. vahetuse mehed tegid aga oodatult ülejäänud konkurentidega ligi 3-minutilise vahe sisse ning ankruetapile läksid paarikümnesekundilise vahega Eesti koondise jooksev treener Elo Saue ning koondise üks tugevamaid jooksjaid, Annika Rihma. Ehkki Saue tegi hea ja stabiilse jooksu, siis andis 12 aastat vanusevahet ennast siiski tunda. Rihma tempo käis talle pisut üle jõu ning finišis tuli Ilvese ankrunaisel tunnistada 32-sekundilist kaotust Kobrase omale. Lõppajad vastavalt 1:13.54 ja 1:14.26. Tagantpoolt lähenes esipaarile jõudsalt SK100 ankrunaine Outi Hytönen, kes vähendas vahet liidritega enam kui minuti võrra, kuid hõbemedalist jäi tal siiski pooleteise minuti jagu puudu. SK100 pronksikoha lõpptulemuseks märgiti 1:16.03. Võistkonnas jooksid Triinu Rooni, Marek Karm, Lauri Tammemäe ja Outi Hytönen.\nJuunioride klassis võitis OK Võru võistkond koosseisus Silvia Luup, Janek Piirisild, Lauri Pähn ja Marianne Haug.\n23.07.16Sprindis tulid Eesti meistriks Sander Vaher ja Evely Kaasiku\nOrienteerujad selgitasid täna Eesti meistreid sprindidistantsidel. Ligi 400 võistlejat said nautida rajameistri poolt planeeritud põnevaid orienteerumisülesandeid Räpina tänavatel, parkides ja tagahoovides.\nNaiste põhiklassis oli 2,9 km rajal konkurentidest selgelt üle Eesti edetabeli esinumber Evely Kaasiku (JOKA). Puhas ja enesekindel sooritus tagas talle kuldmedali 40-sekundilise eduga Outi Hytöneni (SK100) ees. Tiitlikaitsja Annika Rihma (OK Kobras) liikus raja avakolmandikul teise-kolmanda koha graafikus, kuid kaotas pärast kaardivahetust orientatsiooni, jooksis pikalt mööda vale tänavat ning kaotas sellega väljavaated paremate hulka pääseda. Pronksi teenis võitja klubikaaslane Sigrid Ruul, kes kaotas võitjale juba 2.42.\nEvely Kaasiku: „Jooks sujus väga hästi. Tunnen, et olen heas vormis ja loodan selle veelgi paremaks timmida nädala pärast algavaks tudengite MM-iks Ungaris ja sellele järgnevaks MM-iks Rootsis. Meil on MM-i sprinditeates tänavu väga tugev võistkond ning läheme võistlusele vastu suurte lootustega.“\nMeeste põhiklassi 3,3 km rajal käis väga tasavägine võistlus tiitlikaitsja Sander Vaheri ja edetabelijuhi Timo Silla vahel (mõlemad Kaitsejõudude SK). Juhtpositsioon käis käest kätte ja vahe nende vahel ei olnud kordagi suurem kui 10 sekundit. Lõpuks jäi 9 sekundiga peale Sander Vaher, ajad vastavalt 16.33 ja 16.42. Pronksipositsiooni hoidis kogu võistluse vältel Kenny Kivikas (OK Ilves), kes lõpetas ajaga 17.10.\nSander Vaher: “Startisin põhikonkurentidest eespool ja mul puudus teadmine kuidas ma nendega võrreldes liigun. Kindlust andis alles raja lõpukolmandikul see, et minut enne mind startinud Kristo Heinmanni selg hakkas ees paistma ja vahetult enne finišit sain ta kätte. Enne MM-võistlusi tahan veel mõne sprindistardi teha, et vormi veelgi paremaks lihvida.“\nJuunioridest tulid Eesti meistriteks Janek Piirisild ja Marianne Haug (mõlemad OK Võru).\n22.07.16Eesti meistrid sprintides ja öisel tavarajal selguvad Põlvamaal\nLisaks meistritiitlitele jahivad sportlased ka viimased kohti maailmameistrivõistluste koondisesse, mille viimased kohad selgitatakse välja just Räpinas.\n"Seis on intrigeeriv," kommenteeris orienteerumiskoondise treener Elo Saue, "sest kandideerijate hulgas on ka muidu tavadistantsidele keskenduv ning maailma tipule lähenev Timo Sild." Silla sõnul soovib ta MM-i sprindis osaleda võistluspingete vähendamiseks. "Kui üks linnuke juba kirjas, saan rahulikumalt metsadistantsideks valmistuda", kommenteeris ta enda kandideerimise põhjust. Teisalt on Sillal tänavusest selja taga ka häid tulemusi mitmelt kõrgetasemeliselt sprindivõistluselt Soomes, mis annavad lootusi heaks tulemuseks ka MM-il Rootsis.\nEesti meistrivõistlused orienteerumissprindis peetakse laupäeva pärastlõunal Räpina linnas ning võistlusrajad kulgevad linnatänavatel ning parkides. Koos naiste ja meeste põhiklassidega osalevad ka noored ja veteranid, kokku üle 370 orienteeruja. Laupäeva õhtul jagatakse mõnekümne kilomeetri kaugusel Nohipalus välja ka meistritiitlid öises orienteerumises ning pühapäeval naastakse Räpinasse sprinditeate meistrivõistlustele. Räpinas on võimalik võistlusele kaasa elada võistluskeskuses keskväljakul.\nEesti meistrivõistluste korraldaja on Värska OK Peko.\n15.07.16Juunioride MMi teatejooksud eestlastel ei õnnestunud\nOrienteerumise juunioride maailmameistrivõistlused Šveitsis Engadinis lõppesid teatejooksudega. Nii mees- kui naisjuunioride seas võidutsesid Šveitsi võistkonnad. Eesti võistkondadel võistlus ei õnnestunud. Meeste teatejooksus konkureerisid 35 riigi kolmeliikmelist võistkonnad. Võistkondade kõik liikmed läbisid 5,3 km ja 18 KP-ga raja. Võitis Šveitsi meeskond koosseisus Thomas Curiger, Riccardo Rancan ja Joey Hadorn ajaga 1:41.26. Järgnesid Rootsi ja Soome meeskonnad. Eesti meeskond Lauri Pähn, Heino Ollin ja Janek piirisild oli hädas korrektse orienteerumissooritusega ja lõpetas 23.kohaga. Naiste 3x4,5 km ja 15 KP-ga rajal lõpetasid samuti parimana Šveitsi naiskond Paula Gross, Sofie Bachman ja Simona aebersold ajaga 1:39.01. Järgnevad poodiumikohad hõivasid Soome ja Norra naisjuuniorid. Eesti naiskond Emily Raudkepp, Marianne Haug ja Marie Tammemäe ebaõnnestus kohe avavahetuses ja edaspidi enam oluliselt kohta parandada ei õnnestu nud ning lõpetati 25.kohaga. Järgmise aasta juunioride maailmameistrivõistlused toimuvad Soomes Tamperes.\n14.07.16Marianne Haug saavutas juunioride MMi lühirajal 22.koha\nŠveitsis toimuvatel orienteerumise juunioride MMil joosti täna lühiraja finaaljookse. Eestlastest pääsesid A-finaali jooksma Heino Ollin ja Marianne Haug. Naiste 3,3 km ja 18 KP-ga rajal saavutas kindla võidu Simona Aebersold Šveitsist, kes lõpuajaga 24.06 edestas järgnevaid ligi kahe minutiga. Marianne Haug jooksis hästi ja lõpetas 22.kohaga, ent üks minutiline hooletusviga maksis lõpuprotokollis 5-6 kohta. Meeste 3,6 km ja 17 KP-ga rajal läks võit samuti Sveitsi,. Võitis Thomas Curiger ajaga 24.21. Heino Ollin ei suutnud vigadeta orienteerumissooritust teha ja ka jooksukiiruses tuli konkurentide paremust tunnistada ning lõpptulemuseks jäi 46.koht, aeg 31.11. Ülejäänud Eesti juuniorid jooksid B-finaalides, kus nede tulemusteks olid 35.Marie Tammemäe, 38. Janek Piirisild, 42. Lauri Pähn, 49. Emily Raudkepp. Homme võistluste viimasel päeval joostakse teatejookse. Online ülekanne ja GPS jägimine võistluste kodulehel http://www.jwoc2016.ch/?tab=Friday Meesjuunioride startide algus on kell 11.30 ja naisjuunioridel kell 12.15 Eesti aja järgi.\n13.07.16Heino Ollin ja Marianne Haug juunioride MMi lühiraja A-finaalis\nOrienteerumise juunioride MM Šveitsis jätkus lühiraja eeljooksudega. Meesjuuniore oli stardis 175 ja naisi 147. Võistlejad olid loositud kolme eeljooksu ja iga eeljooksu 20 paremat pääsesid jooksma homsesse A-finaali. Eestlastest pääsesid eeljooksudest homsesse A-finaali koondise liidrid Heino Ollin ja Marianne Haug. Heino Ollin lõpetas oma eeljooksu 16.kohaga ja Marianne Haug napsas viimasena finaali viiva 20.koha. Ülejäänud eestlased eeljooksudes õnnestunud jooksu teha ei suutnud ning A-finaali ei pääsenud. Meie sportlaste kohad eeljooksudes olid 32. Janek Piirisild, 35. Emily Raudkepp, 37. Marie Tammemäe, 40. Lauri Pähn. Homme algavad finaaljooksud naistel kell 11.00 (Eesti aja järgi ) ja meestel kell 12.00. Online ülekanne ja GPS jägimine võistluste kodulehel.\n12.07.16Suusaorienteerumise ettevalmistuskoondis 2016/17\nEesti Orienteerumisliit on eelmiste hooaegade tulemuste põhjal kinnitanud suusaorienteerumise ettevalmistuskoondise 2016/17 hooajaks.\n11.07.16Keskmäestik ja tehnilised rajad käisid eesti noortele üle jõu\nJuunioride MMil Šveitsis joosti teisel võistluspäeval tavarada. Orienteerumistehniliselt väga keeruline maastik paiknes Engadini oru nõlvadel 2000 m kõrgusel üle merepinna, kuhu rajameister oli planeerinud tõsiste teevalikuülesannetega rajad. Eestlastele olid sellised olud esmakordseks kogemuseks. Lõpuprotokollis jõudsid parematele kohtadele ainult kodumaal kivide ja kaljudega harjunud riikide sportlased.\nNoormeeste 8,8 km pikkusel ja 450 tõusumeetriga rajal oli üllatuseks täpselt sama esikolmik, mis eelmisel päeval sprindis: 1. Joey Hadorn 1:05:01, 2. Thomas Curiger 1:05:53 (mõlemad Šveits), 3.Isac von Krusenstierna (Rootsi) 1:07:05. Kolmest eestlasest läbis raja vähimate vigadega Heino Ollin, kes lõpetas 170 võistleja seas 38. kohaga, kaotust võitjale 12.51. Debütant Lauri Pähn lõpetas 98. kohaga, kaotust võitjale 23.52. Janek Piirisild läbis raja ligikaudu 115.-120. koha graafikus, kuid tema tulemus tühistati, kuna tal oli rajale minnes kogemata käele ununenud gps-seadmega kell, mis on reeglitega keelatud.\nNeidudest maitses 6,5 km pikkusel ja 310 tõusumeetriga rajal võidurõõmu soomlanna Anna Haataja ajaga 57.37. Hõbeda teenis Valerie Aebischer ajaga 59:27 ja pronksi Sofie Bachmann ajaga 1:00:31 (mõlemad Šveits). Eesti koondise liider Marianne Haug jooksis esimesest kontrollpunktist paarikümne meetri kauguselt mööda ise seda märkamata ning kaotas kümmekonnaks minutiks kontrolli olukorra üle. Suur viga raja alguses põhjustas meeleolu languse ja vigu teistelgi etappidel, samuti hakkas jooksu segama ninaverejooks, mis ei tahtnud peatuda. Sellises olukorras oli targem hoida jõudu kahe päeva pärast toimuvateks lühiraja eeljooksudeks. Väga harjumatul maastikul tegid vigu tegid ka teised eesti neiud ning lõpuprotokollis fikseeriti neile 147 osaleja seas järgmised kohad ja ajad: 112. Emily Raudkepp 1:36:43, 115. Marianne Haug 1:37:07, 120. Marie Tammemäe 1:42:13.\nLisatud Remy Steinegger’i foto Heino Ollinist rajal.\n10.07.16Täna algavad Šveitsis orienteerumise juunioride MM-võistlused\nVõistluskeskus asub maalilises Scuol’i linnakeses Graubündeni kantonis, kuhu on kogunenud 39 riigi koondised. Eesti koondises asuvad võistlustulle kolm neidu – Marianne Haug, Marie Tammemäe ja Emily Raudkepp ning kolm noormeest – Janek Piirisild, Heino Ollin ja Lauri Pähn. Koondise treeneriks on Vallo Vaher. Varasem juunioride MMi kogemus on olemas Janek Piirisillal (20), Marianne Haugil (20) ja Heino Ollinil (20). Marie Tammemäe (19), Emily Raudkepp (18) ja Lauri Pähn (18) on debütandid. Senised parimad individuaaltulemused on neist Heino Ollinil ja Marianne Haugil, kes on tavarajal saavutanud vastavalt 17. ja 20. koha.\nŠveitsi oludega oleme jõudnud juba kolm päeva harjuda. Massiivsed mäed, sügavad orud ja imelised vaated võtavad hingetuks. Pole siis ime, et joosta on raske. Kõikidel päevadel oleme kaardil käinud, et tundmatu maastikuga tutvust teha. Suured ja järsud tõusud, kivine pind ja mitmekesine reljeef teevad võistlused väga põnevaks ning huvitavaks, aga samas äärmiselt raskeks. Tuleb suuta hambad ristis tõusu võtta ja samal ajal väga detailselt kaarti lugeda. Võidab see, kes rohkem välja kannatab.“\n10.07.16Marianne Haug juunioride MMil sprindis 20. kohaga Eesti parim\nScuol’i linnakese tänavatel Engadini orus joostud sprindiradadel jätsid šveitslased mõlemad kullad koju.\nNeidudest võitis teist aastat järjest ülekaaluka kulla Simona Aebersold, kelle edu 3,3 kilomeetrisel rajal teise koha saanud venelanna Anna Dvorjanskaja ees oli mäekõrgune – võiduaja 13.13 juures tervelt 51 sekundit. Pronksi teenis soomlanna Anna Haataja, kes kaotas võitjale 55 sekundiga. Väga tubli jooksu tegi Marianne Haug, kes vaatamata sellele, et sprint ei ole tema tugevaim külg, kordas oma senist parimat kohta juunioride MMil ja lõpetas 146 osaleja hulgas 20. kohaga, kaotust võitjale 2.19.\nMarie Tammemäe tulemuseks jäi 112. koht, kaotust võitjale kogunes 5.13, Emily Raudkepi tulemus tühistati kontrollpunkti vahelejätmise tõttu.\nNoormeeste võistlus medalitele oli tasavägisem ja siingi võitis kulla konkurentidest selgelt tugevam jooksja. Šveitslane Joey Hadorn edestas 3,7 kilomeetrisel rajal 8 sekundiga oma kaasmaalast Thomas Curigeri vaatamata sellele, et tegi rajal mõned mitte just kõige paremad teevalikud. Võitja sai ajaks 12.47. Pronksi teenis rootslane Isac von Krusenstierna, kes kaotas võitjale 17 sekundiga.\nEestit koondise esindajad Heino Ollin ja Janek Piirisild olid 170 osaleja seas vastavalt 121. (+3.04) ja 139. (+3.44).\nKõigi eestlaste eesmärgiks on oma kohti pikematel distantsidel parandada. Esimene võimalus selleks avaneb juba homme, kui võisteldakse tavarajal.\n07.07.16Eesti mehed näitasid rattaorienteerumise Balti MV-l kõrget taset\nMöödunud nädalavahetusel toimusid Elvas Eesti ja Baltimaade Meistrivõistlused rattaorienteerumises. Tiitleid jagati lühiraja ja tavaraja distantsidel. Ühtlasi oli tegemist traditsioonilise Eesti rattaorienteerumise esivõistlusega BikEST, mille programmi kuulus ka sprindi distants. Osavõtjaid oli lisaks Baltimaadest veel Venemaalt ja Soomest. Lühirajal võtsid Eesti mehed koguni kolmikvõidu. Eesti ja Baltimaade meistriks krooniti Tõnis Erm ajaga 55:35, kes edestas vaid 20 sekundiga oma esimese rattaorienteerumise Eesti Meistrivõistluste medalikoha saanud Priit Poopuud. Kolmandale kohale sõitis veel poolel distantsil liidrikohal olnud Taaniel Tooming, kes kaotas võitjale vähem kui minutiga. Koondise liider Lauri Malsroos pidi eksimuste tõttu leppima alles kuuenda kohaga. Naiste konkurentsis hõivasid poodiumi leedulannad. Võitis Algirda Zaliauskaite. Eesti Meistrivõistluste esikolmik oli Ingrit Kala, Eleri Hirv ja veel juuniorideealine Doris Kudre. Juunioride klassis tulid lühirajal Eesti meistriteks Märten Henrik Pais ja Jonne Rooma. Sarnaselt lühirajale vormistasid Eesti mehed ka tavarajal kolmikvõidu nii Eesti kui Baltimaade Meistrivõistluste arvestuses. Meistritiitlid võttis võimsa eduga Lauri Malsroos ajaga 1:32:39. Tõnis Ermil kogunes kaotust üle kuue minuti ning tuli teisele kohale. Kolmanda koha saavutas taas Taaniel Tooming. Ka tavarajal saavutasid Leedu naised kolmikvõidu ja teise Baltimaade meistritiitli sai Algirda Zaliauskaite. Eesti Meistrivõistluste arvestuses võitis Eleri Hirv ligi nelja minutilise eduga. Teiseks tuli esmakordselt Eesti Meistrivõistluste poodiumile tõusnud Mari Kaseväli ning kolmandaks Mariann Sulg. Juunioride klassis tulid tavarajal Eesti meistriteks Rimmo Rõõm ja Jonne Rooma. Kolme võistluspäeva summas võitis Lauri Malsroos, Tõnis Ermi ja Taaniel Toomingu ees. Naistest võitis leedulanna Algirda Zaliauskaite. Eesti rattaorienteerumise koondisel ootab juba juuli viimasel nädalal aasta tähtsaim jõuproov, Maailmameistrivõistlused Portugalis. Eesti peamine medalilootus on Lauri Malsroos, kes on maailmakarika punktitabelis kõrgel kolmandal kohal./M.Karm/\n03.07.16N18-klassi tüdrukutele EM-i teatevõistluselt 12. koht\nTulemusi eilselt noorte EM-i teatevõistluselt. Parima koha said N18 tüdrukud, olles 12. kohal.\nN18 1. Soome\n12. HIMMA Kristiina, RAUDKEPP Emily, KÕIVO Kristel\n13. Eesti. TELGMA Teele, KÜTT Laura-Liis, NURM Kelli\n20. Eesti. TREIER Alex, ALLMANN Hando, VESILIND Kaarel\n19. Eesti. PÄHN Lauri, KÜTT Oliver, PIIRMETS Tomi-Andre\nVõistlused lõpevad pühapäeval sprindiga, stardid alates 10st Eesti aja järgi. Sprindi stardiprotokoll http://eyoc2016.pl/images/files/Sprint_startlists.pdf\n03.07.16Teele Telgma noorte EM-i sprindis kuues!\nN16 klassis jooksnud Teelet jäi medalist lahutama vaid 19 sekundit.\nPoolast laekunud info kohaselt polnud Teele sooritus orienteerumistehniliselt kõige puhtam ning medalikoht võis jääda ühte tupiktänavasse jooksmise taha.\nEesti koondislaste parimad kohad teistes klassides:\nM18 - Oliver Kütt, 47. koht\nN18 - Emily Raudkepp, 56. koht\nM16 - Kaarel Vesilind, 60. koht\n01.07.16Noorte EM Poolas 01.-03.07.\nTänasest pühapäevani toimuvad Poola kaguosas Jarosławi linnas Euroopa noorte meistrivõistlused.\nVõisteldakse tavarajal, teates ning sprindis, klassides M16, N16 ja M18 ja N18. Osalevad 33 riigi sportlased, sealhulgas ka Eesti 16-liikmeline koondis.\nTänase tavarajavõistluse esimene start onEesti aja järgi 10.30. Finišist on tulemas ka esialgsed online-tulemused http://hsteam.pl/?page=live&id=3.\n01.07.16Teele Telgmale noorte EM-ilt 17. koht\nOrienteerumise noorte EMi avadistants joosti suveleitsakus mägistel radadel.\nLõuna-Poolas Jaroslawis alagas orienteerumise noorte EMi, kus on osalemas 33 riigi 384 noorsportlast. Võistluste avaalana joosti tavarada 30° C suvekuumuses ja eestlastele harjumatul mägisel ja sälkorgudega pikitud maastikul. Kolmel eestlasel õnnestus ligi saja eakaaslasega konkureerides jõuda tulemuste protokollis esimesse veerandisse.\nMeie parimana saavutas Teele Telgma neidude W16 klassi 4,5 km ja 14 KP-ga rajal 17. koha. Kelli Nurm lõpetas 32. kohaga, Laura-Liis Kütt 47., Lorely Kõrvel 73. Võitis soomlanna Lotta Eerola ajaga 44.09. Teele Telgma enda sõnul ta päris õnnestunud orienteerumissooritust teha ei suutnud, aga suuremaid vigu siiski vältis. Kuum ilm ja väsimus muutsid raja lõpuosa läbimise vägagi vaevaliseks.\nNoormeeste M18 klassi 7,1 km ja 17 KP-ga rajal, kus 310 tõusumeeetrit, saavutas ülivõimsa seitsememinutilise võidu Daniel Vardas Tšehhist ajaga 52.12. Lauri Pähn tegi hea ja tugeva jooksu ning saavutas 22. koha ajaga 67.32. Noormehe hinnangul suutis ta rajal orenteerumise kontrolli all hoida ja vältida olulisi vigu, ent raja lõpuosas jäi kuumuses jooksuvõimust vajaka. Eestlastest oli Oliver Kütt 68., Tomi-Andre Piirmets 74., Andres Rõõm 89.\nNeidude W18 klassi 5,4 km ja 13 KP-ga rajal võitis Zuzanne Morowska Poolast ajaga 50.26. Hästi jooksis Kristiina Himma kes saavutas 24. koha ajaga 62.47. Kristiina oli oma võistlussooritusega väga rahul, pidades seda oma senise sporlastee üheks parimaks. Emily Raudkepp saavutas 56. koha, Kristel Kõivo 67., Kaisa Rooba 70.\nNoormeeste M16 klassi 5,8 km ja 15KP-ga rajal võitis taanlane Malthe Poulsen ajaga 50.39. Eestlastest saavutas Kaarel Vesilind 46. koha, Sander Pritsik 52., Hando Allmann 87.\nHomme võistlevad noororienteerujad teatejooksudes ja pühapäeval sprindirajal./P.Poopuu/\n21.06.1690 aasta taguse J. Tiisfeldti tulemuse ületas vaid S. Rjabõškin\nEsmaspäeval 20. juunil Pirital Linnaorienteerumise päevaku raames joosti sarnasel orienteerumisrajal nagu 90 aastat tagasi Kaitseliidu päevade raames toimunud Eesti esimesel orienteerumisvõistlusel. N-ö retrorajal oli osalejail kasutada tänapäevase orienteerumiskaardiga võrreldes oluliselt infovaesem versioon, mis pidi järele aimama 1926. aasta ürituse kaarti. Ka punktikohad olid valitud võimalikult sarnased.\n4,9 km pikkusel 5 kontrollpunktiga rajal suutis 90 aastat hiljem ainsana tol korral võitnud Julius Tiisfeldti ajast (29:18) kiirem olla sprindispetsialist Sergei Rjabõškin (25:00), saades sellega auhinnaks orienteerumisspordi Eestimaale toonud Kaitseliidu poolt välja pandud auhinnakompassi. Teistel osalejatele pani Eesti Orienteerumisliit välja 90. aastapäeva kujundusega külmkapimagnetid.\n10. juulil on kõigil huvilistel võimalik osa võtta teisest 90. aastapäeva tähistamise üritusest, kui Tartumaal toimuvad Kaitseliidu lahtised meistrivõistlused orienteerumises.\nEsimene orienteerumisvõistlus Eestis korraldati 19. juunil 1926 Pirital. Tänapäevaste põhimõtete järgi peetud Kaitseliidu päevade o-jooksu (meistrivõistlused) 4,9 km 5 KP-ga rajal võitis ajaga 29.18,8 (üks kilomeeter 6 minutiga) Tartu ülikooli majandusüliõpilane Julius Tiisfeldt, tol ajal tuntud kergejõustiklane (Varssavi 1924. aasta ülemaailmsete üliõpilasmängude võitja keskmaajooksus). Kuni II maailmasõjani võistlesid orienteerumises kaitseliitlased, piirivalvurid, sõjaväelased, koolinoored, korraldati meistrivõistlusi. Naiste osalemisest o-jooksus pole andmeid.\n19.06.16Lauri ja Timo Sild - Jukola võitjad 2016\nLappeenranta lähistel peetud rahvusvahelisel Jukola teatejooksul tuli võitjaks Soome klubi Koovee I meeskond, kelle seitsmeliikmelise võistkonna 2. ja 3. vahetust jooksid vastavalt Lauri ja Timo Sild. Eestlastele lisaks kuulusid meeskonda 3 soomlast, ukrainlane Olexandr Kratov ja šveitslane Daniel Hubmann. Lauri Sild sai teatevahetuse 28. kohal, liidrist maas 2.04. Vahetuse lõpetas ta juba teisena (vahe 2 sekundit), finišeerudes oma 12,8 km pikkuse raja juhtgrupis. Timo Sild suutis 3. etapi (14,1 km) joosta võrdselt maailma tippudega ning säilitas võistkonna positsiooni (vahe 1 sekund). Järgmise vahetuse mees, Jani Myllärinen andis teatevahetuse Koovee 5. jooksjale üle juba liidrina (vahe jälitajatega 56 sekundit), 5. vahetuses hoidis Jani Lakanen saavutatud kohta ja vahet; ning pärast Olexandr Kratovi hiilgavat jooksu 6. vahetuses sai ankrumees, Šveitsi koondise liige Daniel Hubmann oma klubi eest rajale minna 4,5 minutilise eduga. Tema jälitajad tegid küll tugevat tööd, kuid 7-kordne orienteerumise maailmameister hoidis turvalist vahet ning sai koos finišisirgele vastujooksnud võistkonnaliikmetega rahulolevalt triumfeerida. Teiseks tuli Rootsi võistkond IFK Lidingö SOK (kaotus 1.20) ning kolmandaks Joensuu klubi Kalevan Rasti, kelle viimast vahetust jooksis 11-kordne maailmameister Thierry Gueorgiou. Kokku oli stardis 1717 meestevõistkonda.\n12.06.16Eestile Balti meistrivõistluste üldvõit!\nPõlvamaal Veskimõisas lõppesid orienteerumise Balti meistrivõistlused teatejooksudega. Eesti koondis läks võistluspäevale vastu plaaniga teha tasa eilne võistkondlik allajäämine Leedule, et saavutada üle pika aja võistkondlik esikoht.\nMeesteklassis koosnes Eesti esindusmeeskond eilse individuaalpäeva medalikolmikust Sander Vaher, Lauri Sild, Kenny Kivikas, kellel lasus seega favoriidikoorem. Konkurentidel ei olnud sugugi plaanis võitmist neile kergeks teha. Avavahetuse võitis hoopis Läti II meeskond, Sander Vaher andis teatevahetuse üle viiendana, pooleteist minuti kaugusel liidrist. Teise vahetuses tõstis Lauri Sild meeskonna teiseks, 30 sekundi kaugusele liidriks tõusnud Valgevenest, Läti esindusmeeskond kuklasse hingamas. Viimases vahetuses toimus pärast Valgevene ankrumehe eksimust tasavägine duell Kenny Kivikase ja Läti koondise tulevikumehe Rudolfs Zernise vahel. Kenny Kivikas suutis tasapisi minutise edu sisse saada, kuid tegi lõpu eel väikese vea, mis lasi konkurendil taas nägemisulatusse läheneda. Raja viimasel paarisajal meetril näitas Kenny Kivikas siiski kes on nende võistluste kuningas ja tõi Eestile kulla 19 sekundiga Läti ees. Kolmandana lõpetas Valgevene.\nNaiste põhiklassis heastas Annika Rihma oma eilse ebaõnnestunud jooksu tugeva avavahetusega,tulles metsast liidrina napi eduga Leedu ees. Evely Kaasiku kasvatas Eesti naiskonna edu lähimaks konkurendiks tõusnud Läti ees viiele minutile ja see turvaline edumaa võimaldas Laura Joonasel hoida liidrikohta isegi vaatamata mõningatele vigadele. Läti naiskonna järel saavutas aga kolmanda koha Eesti teine naiskond (Margret Zimmermann, Kerstin Uiboupin, Sigrid Ruul), tuues sellega koondisele nii vajalikke täiendavaid kohapunkte.\nJuuniorid ja noored panustasid Eesti koondise punktiarvele hõbemedalitega nii poiste kui neidude seas ning kahe päeva kokkuvõttes tähendas see üle paljude aastate Eestile nappi üldvõitu 1562 punktiga Läti 1557 vastu. Leedu arvele jäi 1413 punkti. Valgevene ja Peterburi mittetäielikud koondised lõpetasid vastavalt 4. ja 5. kohal.\n11.06.16Eesti meestele Balti meistrivõistluste kolmikvõit!\nPõlvamaal Veskimõisas joosti laupäeval orienteerumise Balti meistrivõistluste avapäeval tavarada. Võistlevad Eesti, Läti, Leedu, Valgevene ja Peterburi koondised, kus on esindatud nii noored alates 13. eluaastast kui ka täiskasvanute paremik. Heitlik kevad üllatas võistlejaid jaheda ilma ja pideva vihmasajuga. Vaid 7-8 soojakraadi ja pikk rada märjas looduses eraldasid efektiivselt terad sõkaldest ja nii mõneski võistlusklassis olid vahed tulemustes ebatavaliselt suured.\nEesti koondise pöidlahoidjatele pakkusid suurimat rõõmu mehed, kes võtsid lausa kolmikvõidu. Esimest korda tuli tavarajal individuaalselt Balti meistriks Kenny Kivikas, kelle senised parimad tulemused suurvõistlustelt on tulnud sprindidistantsilt. Võidumehe edu pandiks oli parim teevalik raja pikimal etapil, kus tal õnnestus konkurentidega mitmeminutine vahe sisse teha. Kuid isegi rajal suurimat kiirust näidanud mees tunnistas, et külm ja märg ilm kippus jalgu kangeks võtma. 14,5-kilomeetrisel rajal oli Kivika aeg 1:30.15 ja edu lähima konkurendi ees lõpuks tervelt viis ja pool minutit. Seda tihedam oli aga konkurents järgmistele kohtadele. Tasavägises heitluses tulid ka hõbe ja pronksmedal Eestisse kui Lauri Sild edestas napi kolme sekundiga Sander Vaherit. Parima külalisvõistlejana jäi valgevenelane Andrei Salin 17 sekundi kaugusele pronksist.\nNaiste põhiklassis domineerisid 8,9-kilomeetrisel rajal kaksikvõiduga leedulannad Sandra Paužaite (1:15.05) ja Inga Kazlauskaite (1:18.30). Eesti koondise liider Evely Kaasiku tuli viiendaks ajaga 1:22.14 ning koondise kogenud treener Elo Saue seitsmendaks ajaga 01:24.01. Naiste koondis paistis silma ühtlaste tulemustega – 15 parema seas oli 8 eestlannat.\nKaheksa noorteklassi peale jäeti Eestisse kaks kulda, mille võitsid Marianne Haug naisjuunioride ja Teele Telgma kuni 16-aastaste neidude seas. Hõbemedali teenis Kaarel Vesilind kuni 16-aastaste noormeeste ning pronksmedaldid Heino Ollin meesjuunioride ja Emily Raudkepp kuni 18-aastaste neidude seas.\nVõistkondlik seis avapäeva järel: 1.Leedu 1018p, 2.Eesti 983p, 3.Läti 968p, 4.Valgevene 324p, 5.Peterburi\n09.06.16Balti MV sel nädalavahetusel Põlvamaal\nNädalavahetusel toimuvad Põlvamaal Veskimõisas Balti meistrivõistlused.\nLisaks Eesti, Läti ja Leedu võistkondadele osalevad Balti MV-l ka Valgevene ning Peterburi koondised. Koondistesse kuulub 10+10 võistlejat MN21E klassides ning pisut väiksem arv võistlejaid MN14E – MN20E klassides.\nParalleelselt toimuvad ka Balti veteranide meistrivõistlused klassides MN35 – 75 ning avatud võistlus MN10-18,21 klassides.\n28.05.16Meeskond EM-i teates 13., naiskond 14\nEesti meeskond EM-i teates 13. (riikidest 10.), naiskond 14. (8.).\nTimo Sild tegi meeste teates väga tugeva avavahetuse, andes vennale Laurile teate üle 4. kohal. Mitte kõige paremas vormis olev Lauri kaotas teises vahetuses aga liidritele oluliselt juurde ning andis vahetuse üle 12. kohal. Kenny Kivikas tõi võistkonna finišisse 13. kohal. Väga tiheda võistluse võitis Šveits napi eduga Norra ja korraldajamaa Tšehhi ees.\nEesti teine võistkond koosseisus Tõnis Laugesaar, Kristo Heinmann ja Sander Vaher sai 22. koha.\nNaiste võistlus oli erakordselt huvitav, võistkonnad vahetasid pidevalt positsioone ning ka Eesti naiskond oli esimese kahe vahetuse jooksul pildil. Annika Rihma ja Evely Kaasiku lõpetasid mõlemad enda vahetuse suures grupis ning samuti 11. kohal. Marianne Haugist möödusid viimases vahetuses küll mõned väga tugevad tiimid, aga 14. koht esindusvõistkonna debüüdina on hea tulemus. Võidu võttis tugeva lõpuspurdi teinud Soome, edestades Rootsit ja Venemaad.\nNaiste teine võistkond koosseisus Laura Joonas, Kerstin Uiboupin ja Sigrid Ruul sai samuti 22. koha.\n27.05.16Timo Sild EM-i lühirajal 22. Evely Kaasiku kordas parimat kohta EM-il\nTšehhis jätkuvate orienteerumise Euroopa meistrivõistluste eelviimasel võistluspäeval oli kavas lühirada. Eilses kvalifikatsioonivõistluses enda grupis kolmandat aega näidanud Timo Sild ei suutnud tänases finaalis sama edukalt joosta ning oli 3-minutilise kaotusega 22. kohal. Evely Kaasiku sai 36. koha, korrates senise karjääri parimat kohta Euroopa meistrivõistlustelt. Eilses kvalifikatsioonis üllatanud Marianne Haug tegi täna tagasihoidlikuma jooksu, saavutades 48. koha.\nMeeste 5,7 km pikkusel 210 tõusumeetri ja 24 kontrollpunktiga rajal võidutsenud Matthias Kyburz Šveitsist oli terve raja ulatuses kiireim, kuid mitmed pisivead alguses lubasid tal liidriks tõusta alles viimasel 10 minutil. Viis hooaega üheks sprindi valitsejaks olnud Kyburzile oli võidetud kuld esimeseks n-ö metsadistantsi esikohaks tiitlivõistlustelt. Teise koha sai rootslane Gustav Bergman 15-sekundilise ning kolmanda koha prantslane Lucas Basset 51-sekundilise kaotusega.\nNaiste 5,0 km pikkuse 170 tõusumeetri ja 20 kontrollpunktiga raja kuldmedali vääriliselt läbinud Tove Alexandersson Rootsist oli konkurentidega võrreldes kui teiselt planeedilt, olles neist peajagu üle nii füüsiliselt kui orienteerumistehniliselt, ja juhtides vaheaegades algusest lõpuni. Kolm päeva tagasi võitis Alexandersson kulla ka tavarajavõistluselt. Alexanderssoni edu teiseks tulnud šveitslanna Judith Wyderi ees oli 2:14. Pronksi võitis soomlanna Marika Teini, kaotusega 2:25. Väljaspool EM-i arvestust ehk ainult MK-punktidele võistelnud kanadalanna Emily Kemp saavutas karjääri parima tulemusi, olles neljas.\nÜlejäänud koondislased jooksid täna B-finaalis, heideldes koondise-siseselt homsetele teatevõistluse kohtadele. Parimana saavutas Kristo Heinmann 3. koha.\n26.05.16T. Sild EM-i lühiraja eeljooksus 3. Kokku kolm eestlast finaali.\nTšehhis jätkuvatel orienteerumise Euroopa meistrivõistlustel tegi eestlastest lühiraja kvalifikatsioonis parima tulemuse Timo Sild, kes sai enda grupis kõrge kolmanda koha. Stabiilse jooksu teinud Sild püsis terve võistluse esikolmikus ning kaotas lõpuks grupis B võitnud norralasele Carl Godager Kaasile vaid 15 sekundit.\nNaistest üllatas alles juuniorieas Marianne Haug, kelle tulemus esimeses vaheajapunktis jäi alistamatuks ka MM- ja EM-medalistide poolt. Raja teises pooles kogunes küll liidritele kaotust, kuid lõpuks oli Haug kindla edasipääsu taganud 14. kohal. Evely Kaasikul oli see-eest raskusi raja esimeses pooles, kuid lõpuks pääses temagi samast grupist viimasena, 17. kohal finaali edasi.\nA-finaal toimub reede pärastlõunal.\nÜlejäänud üheksa Eesti koondislast jäid selgelt A-finaalist välja ning osalevad reedel B-finaalis, kus heideldakse koondisesiseselt laupäevase teatevõistluse kohtadele.\n24.05.16Annika Rihmale EM-i tavarajalt 29. koht\nAnnika Rihmale EM-i tavarajalt 29. koht. Kerstin Uiboupin oli 47.\nTšehhis Jesenikis toimuvatel Euroopa meistrivõistlustel polnud Eesti koondisel kohtade poolest kõige säravam päev, Annika Rihma oli 29. ja Kerstin Uiboupin 47. Vaheaegade järgi on Annika alustanud rahulikus tempos ning seejärel tõusnud poole raja peal 25.-26. koha peale, kuid pikal teevalikuetapil kaotanud parimatele mitmeid minuteid. Kerstini jooks on vaheaegade põhjal olnud kergelt langevas tempos, raja esimeses pooles on ta positsioon olnud viienda kümne esimeses pooles, kuid teise poole pikemate etappidega on temagi kohti kaotanud.\nB-finaalis jooksmise võimalust kasutas ainukesena enda esimestel täiskasvanute tiitlivõistlustel osalev Raido Mitt, saades 7. koha. Tema jaoks oli tegemist ka viimase võistlusega EM-il. Neljapäeval jätkavad 6 naist ja 6 meest võistlemist lühiraja kvalifikatsioonivõistlusel.\nMeeste võistluse võitis šveitslane Daniel Hubmann norralase Magne Daehli ja rootslase Marting Regnborni ees. Tegemist on Hubmanni kolmanda EM-kullaga tavarajalt.\n1. Alexandersson Tove Sweden 74.20\n2. Nordberg Anne-Margret Norway 75.01\n3. Mironova Svetlana Russian Federation 76.53\n29. Rihma Annika Estonia 86.30\n47. Uiboupin Kerstin Estonia 93.58\n22.05.163 eestlast EM-i sprindi finaalides\nJesenikis joostud Euroopa meistrivõistluste sprindi kvalifikatsioonivõistlustel näitasid head minekut ning pääsesid esialgsete tulemuste põhjal õhtustesse finaalidesse ehk 51 parima sekka Sander Vaher (eeljooks A, 11. koht, +0:35), Kenny Kivikas (eeljooks C, 15. koht, +0:39) ja Sigrid Ruul (A, 17. koht, +2:42).\nKristo Heinmann - 18. koht (2 sekundiga finaalist väljas!)\nEvely Kaasiku - 18. koht (5 sekundiga finaalist väljas!)\nSergei Rjabõškin - 25. koht\nRaido Mitt - 25. koht\nAts Sõnajalg - tühistatud\nViite all esialgsed tulemused\n22.05.16K. Kivikalt Eesti meessprinterite parim koht läbi aegade\nKenny Kivika Euroopa meistrivõistluste sprindis saavutatud 19. koht on Eesti meessprinterite läbi aegade parim koht tiitlivõistluste sprintides.\nKenny jooks oli stabiilne algusest lõpuni, tema kohad vaheajapunktides jäid vahemikku 16 kuni 19. Võitis Matthias Kyburz Šveitsist ajaga 13:42. Medalikolmikusse kuulusid veel Gustav Bergmann Rootsist (+0:02) ja Florian Howald Šveitsist (+0:03). Kenny Kivikas kaotas 1:15.\nNaiste võit samuti Šveitsi, Judith Wyderile ajaga 14:23, teine koht Nadia Volynskale Ukrainasse (+0:05). Kolmas koht läks jagamisele Galina Vinogradova, Venemaal (+0:09) ja Maja Almi, Taani (0:09) vahel. Evely Kaasiku oli 36. Sander Vaher 44. ja Sigrid Ruul 49.\n21.05.16Euroopa MV algab täna sprinditeatega\nEla kaasa tänasele Euroopa MV sprinditeatele. Võistlus algab Eesti aja järgi kell 13:30.\nEesti võistkond jookseb numbri all 14, koosseisus Annika Rihma - Raido Mitt - Kenny Kivikas - Evely Kaasiku.\nJälgimise link viite all. NB! Videoülekanne on tasuline!*\n* ingliskeelse videoülekande vaatamiseks osta pass (4 EUR) siit: http://shop.orienteering.org/category/25/buy-livecenter-passes\n21.05.16Eesti sprinditeate võistkond EM-il 8. kohal\nTšehhis toimuvate Euroopa meistrivõistluste ava-alana joostud sprinditeadet alustas Eesti võistkond Annika Rihma esituses väga hästi, kui Rihma andis vahetuse Raido Mitile üle 6. kohal (+0:43). Mitt langetas võistkonna 11. kohale (+2:15).\nKolmandas vahetuses tõstis Kenny Kivikas Eesti võistkonna 10. kohale (+3:19). Evely Kaasiku möödus viimases vahetuses Austria võistkonnast, samuti tühistati vahele jäetud punkti tõttu Rootsi võistkond, ning Eesti lõpetas 8. kohal (+4:26).\nVõitis Venemaa Taani (+0:14) ja Šveitsi (+0:27) ees, kusjuures Taani tõusis viimase vahetuse keskel 10 sekundiga liidriks, kuid taanlaste ankur Maja Alm tegi seejärel u 20-sekundilise vea, lastes Venemaa mööda. Viimase vahetuse alguses liider olnud Rootsi jättis telekaamerate ees ühe kontrollpunkti vahele ning tühistati.\nEuroopa meistrivõistlustel joosti sprinditeadet esmakordselt. Eesti võistkonna jaoks on antud koht rahvusvahelisel areenil seni parim, vähem kui kuu aega tagasi oldi Poolas toimunud MK-etapil riikidest 15.\nViite all ametlikud tulemused\n20.05.16Euroopa meistrivõistluste eelvaade\nHomme Tšehhis Jesenikis algavad hooaja esimesed tiitlivõistlused on Euroopa MV-le kohaselt väga kõrgetasemelised. Erinevalt MM-ist saab osalev riik välja panna 6 mees- ja 6 naissportlast igale individuaaldistantsile. Oma parimas rivistuses on väljas ka Eesti koondis, milles on nii kogenud sportlasi kui alles esmakordselt täiskasvanute tiitlivõistlustest osavõtjaid. Näiteks esindavad koondist ka 10 aastat tagasi Otepääl toimunud Euroopa MV-l jooksnud Annika Rihma ja Sander Vaher. Uutest nimedest on koondises näiteks Marianne Haug, Laura Joonas ja Tõnis Laugesaar. Meie esinumbriteks on maailma edetabeli 22. Lauri Sild ja 39. Timo Sild ning 56. Annika Rihma ja 81. Evely Kaasiku.\nLäbi TASULISE IOF LiveCenteri (http://livecenter.orienteering.org/) on võimalik vaadata videoülekannet sprinditeatest (21.05.), sprindi finaalist (22.05.), lühiraja finaalist (27.05.) ja teatevõistlusest (28.05.).\nPilet ühele distantsile maksab 4 eurot / nädalaks 12 eurot ja selle saab soetada siit http://shop.orienteering.org/category/25/buy-livecenter-passes\nGPS-jälgimise jm lingid viite alt\n19.05.16Eesti koondis Euroopa meistrivõistlustel\nLaupäeval, 21. mail algavad Tšehhis Jesenikis Euroopa meistrivõistlused, kuhu Eesti saadab 15-liikmelise koondise.\nEvely Kaasiku- sprint, tavarada, lühirada\nAnnika Rihma - sprinditeade, tavarada, lühirada\nLaura Joonas - tavarada, lühirada\nMarianne Haug - tavarada, lühirada\nKerstin Uiboupin - tavarada, lühirada\nSigrid Ruul - sprint, lühirada\nTimo Sild- tavarada, lühirada\nLauri Sild - lühirada\nKenny Kivikas - sprint, tavarada, lühirada\nTõnis Laugesaar - tavarada, lühirada\nKristo Heinmann - sprint, tavarada, lühirada\nSander Vaher - sprint, lühirada\nRaido Mitt - sprint, tavarada\nAts Sõnajalg - sprint\nSergei Rjabõškin - sprint\nTreenerid: Elo Saue, Gion Schnyder\nAjakava: 21.05. sprinditeade, 22.05.sprint, 23.05. tavaraja kvalifikatsioon, 24.05. tavaraja finaal, 25.05. puhkepäev, 26.05. lühiraja kvalifikatsioon, 27.05. lühiraja finaal, 28.05. teade.\n16.05.16Segateates Eestile 22. koht\nMargus Hallik tõi Eesti avavahetusest kolmandana. Lõpuks Eesti võistkond 22. kohal.\nEsimest MK-ringi lõpetav segateatevõistlus algas Eesti koondise jaoks väga hästi, kui Margus Hallik naasis avavahetusest 3. kohal. Lauri Malsroosi tulemusele jätsid kahe esimese kontrollpunktiga tehtud vead, ja ta andis vahetuse üle 9. kohal. Marje Venelaine sõitis oodatud tasemel ning Eesti finišeeris 22. kohal.\nMinutise eduga Venemaa ees võitis Prantsusmaa. Kolmanda koha sai 4-minutilise kaotusega Soome.\n15.05.16Malsroos: "10 viimast minutit pressisin nii, et oli paha!"\nPrantsusmaal sõidetud rattaorienteerumise MK teisel etapil, lühirajal, saavutas Lauri Malsroos 2. koha. Varasemalt peamiselt sprindidistantsidel kõrgeid kohti noppinud sportlane tegi teist päeva järjest karjääri parima tulemuse pikemal distantsil.\nTäielikult viinamarjaistanduste vahel kulgenud rajal liikus Malsroos tõusvas tempos. Raja algusosas kogunes mitmeid orienteerumisvigu, kuid viimase kolmandiku pikad teevalikuetapid sobisid Malsroosile hästi ja ta vähendas võitnud A. Foliforoviga vahet poolteiselt minutil täpselt minutile.\n"Võib rahul olla, täitsa rahul!" kommenteeris Malsroos õnnestunud sõitu. "Teise poole teevalikuetappidel sain end hästi käima ning ees startinute seljad aitasid pikkadel tõusudel hästi kerida. 10 viimast minutit pressisin nii, et oli paha!", kirjeldas Malsroos tugevat sooritust.\nTulemused (14,6 km / 375 tõusumeetrit / 26 kontrollpunkti)\n1. Anton Foliforov, Venemaa, 55:56\n2. Lauri Malsroos, Eesti, +1:00\n3. Andreas Waldmann, Austria, +1:07\n34. Margus Hallik, Eesti, +10:09\n39. Riivo Roose, Eesti, +11:11\n52. Arbo Rae, Eesti, +20.21\nEsmaspäeval lõpevad võistlused sprinditeatega.\n14.05.16Lauri Malsroos MK-etapil tavarajavõistlusel 8.\nValitsev Euroopa meister rattaorienteerumise sprindis Lauri Malsroos alustas MK-hooaega karjääri parima tulemusega tavarajavõistlusel, olles esmakordselt esikümnes. Prantsusmaal Alsace’i piirkonnas toimunud võistlusel sõitsid mehed 26,4 km pikkuse, 890 tõusumeetriga raja, mis kulges metsavahelistel teedel ning viinamarjaistanduste vahel.\n„Eepiliselt raske sõit“, kommenteeris koondise treener esindaja Arbo Rae keerulisi olusid. „Võitja-ajaga eksiti ligi pool tundi, kallas äiksevihma ja maastikul olid ootamatult tekkinud mudaojad“, lisas ta olude kirjelduseks. Hea sõidu teinud Malsroosi kõrval oli ta rahul ka Halliku ja Roose tulemusega: „arvestades olusid, võib nende sõidud lugeda kordaläinuks.“\n1. Simon Braendli, Šveits, 142:34\n2. Anton Foliforov, Venemaa, 145:18\n3. Vojtech Ludvik, Tšehhi, 145:55\n8. Lauri Malsroos, Eesti, 149:20\n26. Margus Hallik, Eesti, 159:53\n32. Riivo Roose, Eesti, 163:34\n52. Arbo Rae, Eesti, 217:52\nVõistlused jätkuvad pühapäeval sõidetava lühirajavõistlusega.\n13.05.16Ülemaailmsel orienteerumispäeval 4000 osalejat\nÜlemaailmne orienteerumispäev tõi kaardiga liikuma 4000 orienteerumissõpra üle Eesti!\n11. mail toimunud Ülemaailmse orienteerumispäeva üritustest Eestis võttis osa 4000 spordisõpra. Inspireerituna maailmarekordi püüdmisest, viidi ellu planeeritust enam üritusi, nii et algse 15 ürituse asemel sai kaardi kätte võtta 23-s kohas. Orienteerumisvõimalust pakuti nii lasteaedades, koolides, spordipäevadel kui orienteerumispäevakutel.\nSuurimaks ürituseks oli Perespordipäev Põlvas, mis tõi orienteeruma 1035 osalejat. Ülemaailmse orienteerumispäeva koordinaator Eestis, Mait Tõnisson arvas, et mainitud üritus tuleb võtta uuel aastal teisteski kohtades eeskujuks: "Põlva orienteerumispäeva formaati ja korraldust peaks kohe teistesse asulatesse frantsiisima, olen juba ühele vallale ettepaneku teinud."\nVärskas alevikus aitas maailmarekordit püstitada 126 orienteerumissõpra lasteaialastest 90-aastase osalejani. Osalemas oli ka kunagine suusaorienteerumiskoondise liige Jalmar Vabarna. Statistikast jäi siiski välja finišialas ringi jooksnud orav.\nÜlemaailmselt oli registreeritud üritusi 79 riigis ja 2590 kohas. Hetkeks, kui enam kui poolte kohtade osalejate arvud on veel kinnitama, näitab lugeja pea 160 000 osalejat. Seega on üleilmne eesmärk 250 000 osalejat käeulatuses.\n2017. aastal toimub Ülemaailmne orienteerumispäev 24. mail.\nPildil orienteerujad Värskast. Autor Reigo Teervalt.\n12.05.16Ülemaailmse orienteerumispäeva üritustel arvukalt osalejaid\nEsialgsetel andmetel on eile toimunud Ülemaailmse orienteerumispäeva üritustest osa võtnud vähemalt 3795 orienteerumishuvilist üle Eesti!\nÜleilmselt on teada antud hetkel 128 000+ osalejast, kuid paljude toimumispaikade andmed ei ole 12.05. õhtu seisuga veel üles laetud.\nVaata osalejate arvu kasvu ja toimumispaikade kaarti viitelt\n12.05.16Nädalavahetusel algab rattaorienteerumise MK hooaeg\nTänavused rattaorienteerumise maailma karikasarja avaetapid sõidetakse nädalalõpul Prantsusmaal Alsace piirkonnas Mulhouses. Kavas on 3 distantsi: laupäeval tavarada, pühapäeval lühirada ning esmaspäeval segateade. Maastikest on oodata nii väga mägist tiheda teedevõrguga piirkonda kui ka navigeerimist viinamarjaistanduste vahel.\nMeie A-koondislastest ja tunamullustest teatesõidu maailmameistritest lähevad võistlustulle Lauri Malsroos, kes on mullune Euroopa meister sprindis, ja 37-aastane vanameister Margus Hallik, kes on tänavu näidanud häid sõite Eesti mägirattamaratonide sarjas. Teistest koondislastest on kohal veel Hispaanias Barcelonas elav Riivo Roose ja eelkõige segateatele panustav Marje Venelaine. Võistleva treener-esindajana on tiimi kohapeal juhtimas Arbo Rae.\nViimati võistlesid eestlased Prantsusmaal 14 aastat tagasi, kui 2002 oli kavas üldse kõige esimene rattaorienteerumise MM Pariisi lähedal Fontainebleaus. Tollasest koondisest on siiani rivis Hallik ja Rae.\nKuna viimastel aastatel eestlastele suurt edu toonud sprindidistantsi seekord kavas pole, minnakse võistlustele vastu mõõdukate ootustega. Siiski võib meie esinumbrilt Laurilt, kes mullu oli rattaorienteerumise maailma karikasarja kokkuvõttes 6. ja tunamullu 4., oodata kõrgeid tulemusi ka tavadistantsidel.\nMeie ratta-o koondise tänavused suurimad eesmärgi on seotud juulikuus Portugalis toimuva MM-iga, eestlastele väga sobivad on ka MK-finaaletapid, mis sõidetakse septembris Kaunases. Leedu pealinnas Vilniuses toimuvad 2017. aastal ka rattaorienteerumise 15. maailmameistrivõistlused.\n11.05.16Ülemaailmne orienteerumispäev on alanud!\nÜlemaailmse orienteerumispäeva esimesed stardid tehti Eesti aja järgi juba teisipäeva pärastlõunal ning kolmapäeva hommikuks on ülemaailmselt registreeritud juba pea 12 000 osaluskorda. Eestis on teadaolevalt toimumas 16 orienteerumisüritust koolidele, noortele ja täiskasvanutele, millest oodatakse osa võtma u 4000 osalejat. Kui jagad Facebookis või Instagramis Ülemaailmse orienteerumispäeva postitusi märksõnadega #worldorienteeringday ja #emit ja #silva, võid võita auhindu IOF-i partneritelt.\n10.05.16Ülemaailmne orienteerumispäev juba homme!\nHomme toimub Ülemaailmne orienteerumispäev, mille eesmärgiks on kutsuda ühel päeval orienteeruma enam kui 250 000 inimest 2000 paigas üle maailma, et püstitada uus maailmarekord.\nEestis oodatakse 16 ürituselt 4000 stardikorda. Peamine rõhk on koolidel ja noortel, kuid leidub ka üritusi täiskasvanutele.\nÜlemaailmselt on 10.05. seisuga kirjas 2091 üritust.\n08.05.16Teatemeistriteks tulid Kaitsejõudude meeskond ja Võru naiskond\nTänavused Eesti meistrivõistlused teateorienteerumises Võrumaal Vastseliina vallas Juudakunnu metsas pakkusid suurt rõõmu eelkõige korraldajaklubile. Orienteerumisklubi Võru liikmete kaela pandi viis kuuest kuldmedalist.\nMeeste klassis kaitses tiitlit Kaitsejõudude Spordiklubi trio Sander Vaher, Lauri Sild, Timo Sild, kellest kaks viimast on võrukesed. Avavahetuses tegid Sander Vaher ja OK Ilves avaetapi jooksja Kristo Heinmann konkurentidega 5-minutilise vahe sisse. Teises vahetuses jättis Lauri Sild Oliver Küti ligi 6 minuti kaugusele seljataha ning ankruetapil jäi Timo Silla hooleks vaid saavutatud vahet hoida. Kenny Kivikasel õnnestus vahet küll paari minuti võrra vähendada, kuid OK Ilvese päralt jäid seekord siiski hõbemedalid. Kolmandaks jooksis ennast Saue Tammede kogenud võistkond koosseisus Jürgen Einpaul, Erkki Aadli, Andreas Kraas.\nNaiste medaliarvestuses juhtis võistlust algusest lõpuni OK Võru esindusnaiskond koosseisus Laura Joonas, Eleri Hirv, Sari Nurmela, kelle edu hõbeda võistnud OK Kape ees oli lõpuks kuus minutit. Kape naiskonnas jooksid Margret Zimmermann, Jana Kink ja Merike Vanjuk. Palju põnevust pakkus võistlus pronksmedalitele, kus OK Võru teine naiskond oli pärast Inga Siegerti ja Eva-Maria Truusalu avaetappe saatnud kolmandal positsioonil rajale eile lühirajal Eesti juunioride meistriks tulnud Marianne Haugi, keda asus 2,5 minutilisest kaotusest jälitama Eesti edetabeli juht Evely Kaasiku. Viimasel õnnestuski poolel rajal noor konkurent kätte saada, kuid ühel keerulisel etapil halva nähtavuse ja läbitavusega maastikuosas kaotas kontrolli olukorra üle ning lasi noorema konkurendi taas ligi kolme minutiga eest ära. See vahe oli Marianne Haugile piisav ka väljaväänatud jalaga joostes ning Võru naiskondadele läksid seekord nii kuld kui ka pronksmedalid.\nTulemuste protokolli kolmandal real seisab küll SK 100 naiskonna nimi, kuid kuna selles võistkonnas teist etappi jooksnud Marili Zimmermann on OK Kape liige, siis jooksid nad väljaspool medaliarvestust.\n07.05.16Outi Hytönen ja Timo Sild veenva ülekaaluga Eesti meistrid\nTänavused esimesed Eesti meistrid orienteerumisjooksus selgitatid Võrumaal Vastseliina vallas Juudakunnu metsas. Vahetult Vene-Eesti piiri ääres asuv mitmekesine ja tehniliselt nõudlik maastik ning kaunis kevadpäev pakkusid ligi 400-le osalejale toreda spordielamuse. Esmakordselt Eesti meistrivõistluste ajaloos oli kohapeal võimalus jälgida Eesti paremiku sooritusi võistluskeskuses asuvalt suurelt ekraanilt.\nNii meeste kui ka naiste põhiklassis olid võidud ülekaalukad. Naiste 5,1 kilomeetrisel rajal läks Outi Hytönen (SK 100) jooksu juhtima seitsmendal minutil ja kasvatas finišiks oma edu tiitlikaitsja Evely Kaasiku (JOKA) ees 1 minuti ja 16 sekundini. Ajad vastavalt 36.03 ja 37.19. Kolmandaks tuli tõusvas joones jooksnud Eleri Hirv (OK Võru) ajaga 38.01.\nMeeste põhiklassi 6,6 kilomeetrisel rajal haaras Timo Sild (Kaitsejõudude SK) initsiatiivi juba esimeses kontrollpunktis, olles seal kolm sekundit kiirem kui paremuselt lähim konkurent Kenny Kivikas (OK Ilves). Nende kahe vahel areneski võistlus esikoha pärast. Kaks minutit pärast konkurenti startinud Timo Sild sai poolel võistlusmaal eesliikuja oma nägemisulatusse ning jõudis finišiks nelja sekundi kaugusele Kenny Kivika selja taha. Võiduajaks fikseeriti 33.01, Kenny Kivika tulemuseks 34.57. Poole rajani Kivikasega võrdselt jooksnud tiitlikaitsja Lauri Sild (Kaitsejõudude SK) kaotas raja teisel poolel veidi kiirust ning pidi leppima pronksmedaliga ajaga 35.34. Märkimisväärse jooksu tegi ajaga 38.18 neljandaks tulnud šveitslane Gion Schnyder, kes on Eesti paremikku 2017. aasta koduseks MM-iks ettevalmistava „Team 2017“ juht.\nJuunioride seas läksid mõlemad meistrikullad orienteerumisklubile Võru, võitjateks tulid Marianne Haug ja Janek Piirisild.\n05.05.16Ülemaailmne orienteerumispäev juba 11. mail\nVaid 6 päeva on jäänud esmakordselt toimuva Ülemaailmse orienteerumispäevani, mille eesmärgiks on kutsuda ühel päeval orienteeruma enam kui 250 000 inimest 2000 paigas üle maailma, et püstitada uus maailmarekord. 5. mai seisuga on registreeritud enam kui 1600 ürituse üle maailma.\nEestis on 11.mail toimumas vähemalt 15 orienteerumisüritust 3000 startijaga, millest paljud on suunatud just kooliealistele ja noortele, kuid on ka üritusi, millest saavad osa võtta täiskasvanud.\nEestis toimuvaid üritusi koordineerib Eesti Orienteerumisliit ning rahvusvaheliselt on projekti koordinaatoriks Rahvusvaheline Orienteerumisföderatsioon (IOF).\nLisainfo Eestis toimuvate ürituste kohta allpool olevalt viitelt. Rahvusvaheliste ürituste kohta saad infot www.worldorienteeringday.com\n04.05.16Eesti võistkond MK sprinditeatel 14.\nTrzebnica vanalinnas joostud sprinditeate võitis Šveits. Lõpuks küll napi eduga Rootsi ja valitseva maailmameistri Taani ees lõpetanud šveitslased domineerisid võistlust algusest lõpuni. Eesti võistkond sai riikidest 14. koha.\nAvavahetuse jooksja Evely Kaasiku andis teate üle kõikide osalenud võistkondade arvestuses 24. kohal, 1.08 pärast liidrit Šveitsi. Teise vahetuse jooksja Sergei Rjabõškin langetas võistkonna 32. kohale, saates Ats Sõnajala rajale 3.14 pärast liidreid. Ats Sõnajalg vahetas 33. kohal üheaegselt ungarlastega, 5.17 liidrist hiljem. Sigrid Ruul lasi viimases vahetuses küll ungarlase eest, kuid möödus Leedust ning finišeeris 33. kohal, 8.31 pärast võitjaid.\nEvely Kaasiku: "Konkurentide kiirus pole utoopiline. Enda jooksuga võib rahule jääda. Olin raja alguses eesotsas, aga ühel teevaliku tegin konkurentidest erineva ja jäin maha"\nSergei Rjabõškin: "ooksin hästi nii kaua, kui ei pidanud eriti kaarti vaatama."\nAts Sõnajalg: "Hindan sooritust Harju keskmiseks. Ei uskunud enne starti, et rada tuleb nii tehniline, minu jaoks oli nauditav. Siiski oleks tahtnud fännidele pakkuda paremat tulemust."\nSigrid Ruul: "Kolmanda võistluspäeva kohta füüsiliselt hea sooritus. Enne lõppu tegin siiski ühe suurema orienteerumisvea."\n01.05.16MK avaetapilt parimatena 33. ja 36. koht\nWroclawi lähistel toimunud hooaja esimesel orienteerumise MK-etapil jäid eestlaste tulemused oodatust tagasihoidlikumaks, kuna kohanemine kivise ja risuse maastikuga ei sujunud ootuspäraselt.\nEesti koondislastest parima tulemuse saanud Annika Rihma hindas vaatamata tagasihoidlikule kohale võistlust kordaläinuks, sest sai võistlusega aimu, mis seisus on hetkel tema vorm. „Kartsin, et minu vorm on hetkel kehvem, kuid konkurentide kiirus polnudki metsas nii suur“. Sooritusega polnud ta siiski eriti rahul: „Orienteerumistehniliselt läks mul üle kivide-kändude ning keskendumist segasid kaasvõistlejad, kes pidevalt kontrollpunktide asukohtade järgi pärisid.“\nMeeste koondise üks liidritest Lauri Sild arvas, et vaatamata alles 36. kohale oli MK-l osalemine väärt kogemus, sest tal on jooksutreeningutes olnud vigastuste tõttu paarikuune paus, ning seda oli tema sõnul näha ka metsas: „Kohe tunda, et ei ole üldse joosta saanud. Hetkel pole ma veel vaimselt valmis tervet rada võistlustempos läbima. Täna läks pool rada hästi, aga kui kohtasin teisi sportlasi, tegin vigu.“ Kuna kuu aja pärast toimuvad vahetult üle piiri Tšehhis Euroopa meistrivõistlused, arvas Lauri Sild, et väheste treeningute pealt osalemine oli väga kasulik: „Siin on suurvõistluste hõngu ning tüübilt Tšehhile sarnane maastik.“\nTeised koondislased tegid orienteerumistehniliselt keerulisel, kivistel ning risustel nõlvadel kulgenud radadel palju vigu, kuna ei suudetud kodumaast erineva maastikutüübiga kiiresti kohaneda. Siiski hinnati osalemist tähtsaks, kuna andis võimaluse vabaneda esmasest võistluspingest ning joosta end pühapäevase sprindivõistluse eel lahti.\n01.05.16Annika Rihma Wroclawi MK sprindis 34.\nWroclawi ülikooli meditsiiniosakonna territooriumi keerukal, paljude ebakorrapäraselt paiknevate hoonetega maastikul joostud orienteerumise sprindivõistlusel võitis 2014. aasta sprindi maailmameister Judith Wyder, edestades kaheksa sekundiga valitsevat maailmameistrit Maja Almi Taanist ning 29 sekundiga rootslannat Tove Alexanderssoni.\nRajal mõne orienteerumisvea teinud Annika Rihma oli parima eestlasena 34. (+2.13) ning Evely Kaasiku sai 39. koha (+2.42). B-finaalis osalenud Eesti naiste tulemused: 11. Kerstin Uiboupin, 18. Sigrid Ruul, 45. Maiki Jäädmaa.\nAnnika Rihma, kelle peamiseks eesmärgiks käesolevatel MK-etappidel on koguda vormi kuu lõpus toimuvateks Euroopa meistrivõistlusteks, oli tulemusega rahul: "Sain kätte, mille järele tulin. Teadsin, et tuleb keeruline rada. Kogu aeg oli vaja teada, kuhu järgmisena edasi tuleb minna ja keskenduda."\nEesti mehi A-finaalis ei jooksnud. Meie meeste tulemused B-finaalis: 24. Ats Sõnajalg, 24. Kristo Heinmann, 36. Kenny Kivikas, 47. Sergei Rjabõškin. Võistlused lõppevad esmaspäeval joostava sprinditeatega segavõistkondadele. Eesti võistkond osaleb kooseisus (jooksujärjestuses) – Evely Kaasiku, Ats Sõnajalg, Sergei Rjabõškin ja Sigrid Ruul.\n29.04.16MK-sarja avaetapp juba laupäeval\nOrienteerumise MK-hooaega avav lühirajavõistlus Poolas Wroclawis saab alguse laupäeva hommikul kell 11.00 Eesti aja järgi. Naistel ootab ees 5,4 km / 23 KP rada ning meestel 6,5 km / 27 KP rada Ślęża mäe põhjanõlval 190-450 m kõrgusel ü.m.p.\nElage omadele kaasa videoülekande, GPS-jälgimise ja online-vaheaegade kaudu http://worldcup2016.pl/live-center/\nEelnevatel päevadel kõrvalmaastikel treenimas käinud koondislased arvasid maastiku kohta, et see on "Huvitav, Eestist sellist ei leia" (Kenny Kivikas), "Ohtlik, lausa eluohtlik!" (Evely Kaasiku).\nKoondise treener-esindaja Elo Saue sõnul tuleb antud kiviste nõlvadega maastikutüübil orienteeruda ettevaatlikult, et keset kivikülvi üks suurem, punktiga kivi edukalt üles leida.\nMeie koondislaste stardiajad (Eesti aja järgi):\n11:30.00 Maiki Jäädmaa\n11:37.30 Kerstin Uiboupin\n11:42.00 Sigrid Ruul\n12:21.00 Evely Kaasiku\n12:37.30 Annika Rihma\n11:55.00 Ats Sõnajalg\n12:02.30 Kristo Heinmann\n12:32.30 Kenny Kivikas\n12:43.00 Sander Vaher\n13:50.30 Timo Sild\n14:52.00 Lauri Sild\n24.04.16Jüriööjooksu võitis KJSK Kape ühendvõistkond\nLoksal toimunud 57. Jüriööjooksu võitis Kaitsejõudude SK meestest ning OK Kape naistest koosnev võistkond koosseisus Timo Sild, Margret Zimmermann, Lauri Sild, Merike Vanjuk ja Sander Vaher ajaga 3:35.04. Teiseks tuli SK Saue Tammede ja kolmandaks OK Võru I võistkond.\nSüdilt jooksid kahes esimeses vahetuses ka SRD I võistkonna liikmed, kes liidritega öises metsas sammu suutsid pidada. Imet siiski ei juhtunud ning 3. vahetuse lõpuks oli esikohapretendent oma postitsiooni kindlustanud, kui kindla jooksu teinud Lauri Sild (KJSK Kape) andis vahetuse Merike Vanjukile üle turvalise üle 8-minutilise vahega jälitajate ees. Viimases vahetuses pidasid tulise heitluse poodiumi madalamate kohtade nimel Andreas Kraas (SK Saue Tammed) ja Markus Puusepp (OK Võru I). Duellist tuli võitjana Saue Tammede esindaja, jättes Võru 32 sekundiga pronksile. Võidust jäi mitmekordset võitjavõistkonda seekord lahutama 8 minutit. Kokku oli OK Kooperaatori korraldatud Jüriööjooksu stardis 41 põhiraja ja 9 harrastajate klassi võistkonda. Võistluste koduleht ja GPS jälgimine:\n20.04.1657. Jüriööjooks toimub Loksal\nOrienteerumishooaja kevadine tipphetk, 5-liikmeliste teatevõistkondadega joostav öine Jüriööjooks toimub tänavu jüripäeval 23. aprillil Loksal. Pealampide valgel stardib rajale 50 võistkonda, asudes heitlema kunagise „Spordilehe“ poolt välja pandud unikaalsele rändauhinnale „Kalevipoeg kivi viskamas“.\nVõiduauhinnale konkureeriva poolesaja võistkonna seas on ka möödunud aasta võitja SK 100 Tallinnast ja läbi aastate enim esikohti võitnud Tartu OK Ilves. Kuna nimelised koosseisud selguvad reedel, siis on favoriitide ennustamine keeruline. Absoluutklassi kõrval selguvad ka parimad noorte-, veteranide ja 3-liikmelised harrastajate võistkonnad, kellel eesmärgiks hoopis enese öise metsas proovilepanek ning tippvõistkondade heitlust jälgides meeleolukas hilisõhtu mööda saata.\nLoksa Gümnaasiumi juurest algav võistlusrada on väga mitmekesine, viies orienteerujad nii linnamaastikule kui asula servas asuvatele kaunitele luitemännikutele, aga ka Valgejõe lammile ja tööstuspiirkondadesse. Meesvõistlejatel, kes jooksevad esimest, kolmandat ja viiendat vahetust, on rajapikkused 8,1-8,6 km ja naisvõistlejatel 5,6-5,9 km.\nVõistlusele eelneb traditsiooniline tõrvikutega rongkäik ning pidulik avamine. Võistkonnad stardivad rajale kell 21.30 ning ennustatav võitja finiš on kolmveerand tundi pärast südaööd. Pealvaatajatele mõeldes paikneb võistluskeskuse läheduses vaate-kontrollpunkt ning võistluskeskuses asub LED-ekraan, kus näidatakse võistlejate liikumist rajal GPS-jälgimise vahendusel. Võistluste üheks meeleolukamaks hetkeks on kindlasti ka avavahetuse pealampidega ühisstart pimedusse.\nVõistluse korraldavad koostöös orienteerumisklubi Kooperaator, Eesti Orienteerumisliit ning Eestimaa Spordiliit Jõud.\n18.04.16XXV Peko Kevad tõi kokku rekordarvu orienteerujaid\nTraditsiooniline kevadine orienteerumisvõistlus Peko Kevad toimus sel nädalavahetusel Põlvamaal Ootsipalus.\nVõistlus toimus juba 25. kevadet, millega tähistas Värska orienteerumisklubi Peko ka oma populaarseima spordiürituse juubelit. XXV Peko Kevad tõi Meenikunno maastikukaitseala piirile Ootsipallu rekordarvu osalejaid – kokku ligi 400 võistlejat Eestist, Lätist, Soomest ja Venemaalt.\nLoe edasi ERR Spordi uudisest viite alt\nPilt: Reigo Teervalt\n17.04.16Malsroos ja Hallik edukad Hispaania meistrivõistlustel\nJuulikuiseks Portugali MM-iks valmistuv Eesti rattaorienteerumise koondise tuumik on aprilli algusest harjutanud Kataloonias ning nädalavahetusel võeti osa Hispaania meistrivõistlustest Valencia lähistel Requenas. Sprindi võitis Margus Hallik, Lauri Malsroos näitas läbi kolme võistluspäeva stabiilset taset, olles nii lühirajal, sprindis kui tavarajal teine.\nEestlastest esines hästi ka hetkel Barcelonas elav Riivo Roose, kes oli tavarajal kolmas. Koondise võistleva treener-esindaja Arbo Rae parimaks tulemuseks jäi lühiraja 23. koht.\nHispaania MV maastikud olid kohati vägagi sõidu- ja orienteerumistehnilised, raskusastet lisasid kanjonite läbimised. Hispaania rattaorienteerujate tase on viimastel aastal jõudsalt tõusnud, mullustel Euroopa meistrivõistlustel lõpetas nende meeskond kõrge 5. kohaga.\nEesti rattaorienteerumiskoondise tänavused eesmärgid on seotud eelkõige MM-iga Portugalis, maailma karikasari algab mai keskel Prantsusmaal ja lõpeb oktoobri algul Leedus.\n14.04.16Löö kaasa maailmarekordi püstitamisel!\n11. mail toimub esmakordselt Ülemaailmne orienteerumispäev, mille eesmärgiks on panna samal päeval orienteeruma 250 000 orienteerumishuvilist üle maailma. Eestis on võetud eesmärgiks ambitsioonikas 10 000 osalejat!\nEesti Orienteerumisliit kutsub üles kõiki orienteerujaid - nii osalejaid kui korraldajaid 11. mail andma enda panus päeva õnnestumisse. Aita korraldaldada enda kodukohas üritus või osale ise!\nKõigi küsimuste ja ettepanekutega võib pöörduda Ülemaailmse orienteerumispäeva Eesti kontaktisiku Mait Tõnissoni, tel 51 38 911; mait.tonisson@ton.ee või EOLi tegevjuhi Paul Poopuu, tel 5052240, eol@orienteerumine.ee poole.\n09.04.16Eesti orienteerumisparemik avas hooaja Karjalaskevõistlusega\nKarjalaskevõistlus peeti Rõuge vallas Pärlijõel imeilusa päikeselise kevadilmaga. Varem orienteerumiseks kasutamata vaheldusrikas maastik meelitas starti 315 võistlejat Eestist, Soomest ja Lätist.\nPõhiklasside võistlus toimus ühisstardist. Kindlad võidud võtsid Kenny Kivikas (OK Ilves) ja Outi Hytönen (SK 100). Mõlemad juhtisid oma klassis võistlust esimesest kontrollpunktist alates ja kasvatasid iga kilomeetriga oma edu jälitajate ees. Outi Hytönen suurendas 8,7 kilomeetrisel rajal oma edu teiseks tulnud Elo Saue ees lõpuks ligi viiele minutile. Ajad vastavalt 1:04.42 ja 1:09.39. Kolmas oli OK Võru esindaja Marianne Haug (1:11.33).\nKenny Kivikase konkurendid olid visamad maha jääma ja 12,7 kilomeetrise raja finishis edestas võitja oma klubikaaslast Kristo Heinmanni 2 minuti ja 14 sekundiga. Kolmandana lõpetas Sander Vaher (OK Põlva Kobras), 42 sekundit Heinmannist.\nPühapäeval võisteldakse samas kohas lühirajal ning võistlus on Eesti koondise kandidaatidele katsevõistluseks käesoleva hooaja tiitlivõistluste koondisse. 2017. aastal Lõuna-Eestis toimuvateks maailmameistrivõistlusteks valmistuv Eesti paremik, Team 2017, lõpetab sellega oma nädalapikkuse treeninglaagri.\n05.04.16Olavi Kärner (22.01.1942 ‒ 25.03.2016)\nLahkunud on orienteerumislegend, mitmekordne Eesti ja NL meister Olavi Kärner.\nOlavi Kärner oli hariduselt arvutusmatemaatik, õppinud Elva Keskkoolis ja Tartu Ülikoolis ning töötanud Tartu Observatooriumis Tõraveres. Orienteerumisega alustas ta 1960ndate alguses. Koolipõlves tegeles ka suusatamise ning jooksuga. 1963. aastal tuli ta esimeseks Eesti valikorienteerumise meistriks, 1964 jooksis Eesti MV-l võidukas teatemeeskonnas, 1965 võitis ta kahel alal üleliidulised võistlused.\nTa oli vaheda mõistuse ja sügava analüüsiga mees. Tema sõnal oli kaalu ja selle kaudu mõjutas ta orienteerumise kulgu väga kaua nii rajameistrina, kaardijoonistajana kui treenerina. Olavi Kärner ja Ilmar Kask olid esimesed, kes tulid välja ideega korraldada orienteerumise mitmepäeva võistlus ning tegid selle ka 1967. a teoks – viie päevaga Valgast läbi Läti ja üle Lüllemäe Käärikule.\nLühike orienteerumisspordi biograafia\nVõistelnud Eesti koondises aastatel 1963‒1976 42 korda; 4 võitu individuaaldistantsil, 7 teatevõitu. Tulnud NL meistriks 2 korda individuaaldistantsil, 3 korda teates. Eesti meistritiitleid individuaaldistantsidelt 10, teates 2. Teinud värvikaarte kokku 70 km². Olnud mitme tuntud Eesti orienteeruja treener ja nõustaja. Koostanud koos Vello Viirsaluga kogumiku Eesti orienteerumiskoondise 40 aastat (1960‒1999), Tõravere, 2000.\n04.04.162019. a MM-i korraldajaks kinnitati Norra\nIOF-i Nõukogu kinnitas 2019. aasta orienteerumise MM-i korraldajaks Østfoldi piirkonna ja Sarpsborgi linna Norras.\nSarpsborg asub vaid 47 km kaugusel tänavusest MM-i keskusest Strömstadist Rootsis.\n2019. aasta MM on esimene n-ö metsa-MM ehk kavas on vaid loodusmaastikel toimuvad distantsid: lühirada (kval. + finaal), tavarada ning teatevõistlus. 2020. aastal toimub esimene sprindi-MM.\n29.03.16Aprillist hakkavad kehtima uued võistlusreeglid!\n1. aprillil hakkavad kehtima Eesti Orienteerumisliidu 2016. aasta võistlusreeglid.\nReeglid on kohustuslikud järgimiseks nii osalejatele kui korraldajatele Eesti MV-del, EOL-i võistlustel (nt Suunto Games ja Jüriööjooks) kui ka kõikidel edetabelisse kuuluvatel võistlustel.\nReeglid kehtivad nii orienteerumisjooksule, rattaorienteerumisele, rogainile kui suusaorienteerumisele.\n13.03.16Suusaorienteerumise pika raja meistrid on Daisy Kudre ja Mattis Jaama\nPõlvamaal Kadajal toimunud Eesti MV suusaorienteerumise pikal rajal tulid põhiklassides Eesti meistriteks Värska OK Peko esindajad Daisy Kudre ja Mattis Jaama.\nKui naiste põhiklassis jäi eilse lühirajaga võrreldes esikolmik muutumatuks ning Daisy Kudre tõestas ka täna oma selget paremust õe Doris Kudre ning klubikaaslase Piret Pärniku ees, siis meeste põhiklassis pidasid eilne hõbe Mattis Jaama ning eilne 4. koht Gion Schnyder maha väga tasavägise lahingu kuldmedali pärast. Vaid 17 sekundiga jäi lõpuks peale noorem, sellel talvel tubli arenguhüppe teinud Mattias Jaama. Võitja sõnul õnnestus tal täna läbida rada puhtalt. Pronksile sõitis ka täna Margus Hallik (OK LUS).\nNaisjuunioridest oli ka täna kiireim Jonne Rooma (OK Jõhvikas) ning meesjuunioride konkurentsis jäi peale Georg Caius Kutsar (OK Ilves).\nPeakorraldaja Nikolai Järveoja sõnul oli võistlejate tagasiside mitu korda lumeolude tõttu edasi lükatud võistlusele siiski ülimalt positiivne. Tänase pika raja tegi natuke eriliseks ka hea ilm: kuna start oli varem kui eilsel lühirajal, ei olnud kevadpäike jõudnud veel hangesid pehmeks soojendada ning võistlejad said nautida kiireid otselõikeid üle lagedate põldude. Siiski eksiti palju tehnilistel metsavahelõikudel ning eriti noorteklassides venisid vigade tõttu ka võitjate ajad 15-20 minutit eeldatust pikemaks.\n12.03.16Suusaorienteerumise lühiraja meistrid on Daisy Kudre ja Even Toomas\nTehniline ja suusaosavust nõudev rada venitas naiste põhiklassis vahed üsna pikaks: hõbedale tuli Doris Kudre (+3.35) ja pronksile Piret Pärnik (+6.48) (mõlemad Värska OK Peko). Meeste põhiklassis suutis oma paremuse maksma panna Even Toomas (41.38), talle järgnes raja esimeses pooles vea teinud Mattis Jaama ((+1:52) Värska OK Peko) ning pronksi sai kaela vanameister Margus Hallik ((+2.05) LUS). Veel raja viimase kolmandikuni oli medalikonkurentsis ka Gion Schnyder (46.03; Peko/Šveits), kuid mitmeminutiline viga 24. KPga jättis ta 4. kohale. Juunioridest oli kiireimad Jonne Rooma (OK Jõhvikas) ning Rimmo Rõõm (OK Ilves). Väljavõte tulemustest: N21 (6,1 km 23 KP) 1. Daisy Kudre\tOK Peko 40:50 2. Doris Kudre\tOK Peko 44:25 3. Piret Pärnik OK Peko 47:38 M21 (7,2km 27 KP) 1. Even Toomas OK Peko 41:38 2. Mattis Jaama OK Peko 43:30 3. Margus Hallik OK LUS 43:43 Eesti koondise treener Raul Kudre, kes võistles ka ise ja sai M21 klassis 8.koha, kiitis korraldajaid OK Põlva Kobrasest, kes hoolimata keerulistest ilmaoludest ning mitu korda edasi lükatud võistluse toimumisajast suutsid ette valmistada hooaja ühe tehnilisema võistluse - seda ka rahvusvaheliste tiitlivõistluste kontekstis. Õhuke lumekate metsa all võimaldas suusaradade vahel teha lõikeid, mis omakorda muutsid tiheda radadevõrgu veelgi keerulisemaks. Homme selgitatakse Kadajal Eesti meistrid suusaorienteerumise tavarajal. Võistluste kodulehekülg: http://kobras.polvamaa.ee/ Maret Vaher\n05.03.16Eesti suusaorienteerumise naiskond EM-teates kuues\nAustrias, Obertilliachis täna lõppenud suusaorienteerumise EM-võistlustel teenis Eesti naiskond koosseisus Evely Kaasiku, Daisy Kudre, Piret Pärnik kuuenda koha.\nMeeskonna (Mattis Jaama, Ilmar Udam, Andres Saal) tulemus tühistati ankruetapil vale kontrollpunkti läbimise eest.\nMõlemas arvestuses moodustasid medalikolmiku Rootsi, Venemaa ja Norra.\nKoondise treeneri Raul Kudre kommentaar: „Naistel jäi seekord juba esimeses vahetuses liidritega veidi liiga suur vahe sisse ja edasi võistlesime tšehhitaridega 5.-6. koha peale. Lõpuks jäime alla. Kõigilt ühtlane sõit. Meestest alustas Mattis jälle hästi, kuid Ilmaril tuli sisse üks viga ja lõpuks Andres tühistati vale KP võtmise pärast.“\nSamas peetud noorte EM-i ja juunioride MM-i arvestuses said Eesti võistkonnad kolm viiendat ja ühe seitsmenda koha.\nViiendad olid noorte-EM arvestuses poisid Karel Sander Kljuzin, Kaarel Vesilind, Andres Rõõm ning nii meesjuuniorid (Georg Caius Kutsar, Rimmo Rõõm, Kevin Hallop) kui ka naisjuuniorid (Jonne Rooma, Silvia Luup, Doris Kudre).\nSeitsmenda koha saavutasid Noorte-EM arvestuses tüdrukud (Kristel Kõivo, Kaisa Rooba, Kelly Vildek).\nRaul Kudre: „Juunioride viiendad kohad on väga head. Neidudel ei jäänud kolmas ja neljas koht seejuures kuigi kaugele, kuid seekord sinna siiski veel ei küündinud. Noored poisid tegid kõik ühtlase sõidu ja neilegi tasuks tubli viies koht.“\n04.03.16Suusaorienteerumise noorte EM-i tavarajalt Andres Rõõmule 9. koht\nAustrias toimuvate tiitlivõistluste viimasel individuaalpäeval kordas Andres Rõõm 9. kohta, mille ta oli saavutanud ka võistluste esimesel päeval toimunud sprindis. Noormeeste 14,4 km pikkusel rajal kaotas Andres Rõõm võitnud Šveitsi esindajale Nicola Muellerile 8.27, kuid medal jäi 63-minutilise võistlusel seejuures vaid 3 minuti kaugusele. Doris Kudre kordas juunioride MM-i arvestuses samuti sprindis saavutatud kohta, olles 11. Võitis Anine Ahlsand Norrast, kes edestas teist kohta 5.24!. Doris Kudre kaotus võitjale oli 12.29. Võistlused lõpevad homme sõidetavate teatevõistlustega. Tulemused: http://liveresultat.orientering.se/followfull.php?lang=en&comp=11340#EYSOC Võistluste kodulehekülg: http://www.skio2016.at/\n04.03.16Mattis Jaama suusaorienteerumise EM-i tavarajal 15. kohal\nMattis Jaama jätkas heatasemelist sõitu Austrias toimuvatel suusaorienteerumise Euroopa meistrivõistlustel, kui oli tavarajavõistlusel 15. Varasemast on Jaamal samalt EM-ilt ette näidata lühiraja 16. kohta ning sprindi 14. koht. Tavarajale omaselt määrasid tulemuse pikad teevalikuetapid, kohati lausa 4 km pikkused, mille Jaama ka hästi lahendas: „Mõne väiksema vea küll tegin, kuid enamasti suutsin langetada siiski õige otsuse.“ Kolmandat korda esikahekümne keskele jõudmine tekitas ka temas enda heameelt. „Jään võistlusega rahule.“ ütles ta kokkuvõtteks. Naiskonna esindajad startisid protokolli alguses ning lükkasid teiste jaoks n-ö jälge. Evely Kaasiku oli 17., Piret Pärnik 20. ning Daisy Kudre 22. Kaasikule oli see kolmandaks korraks olla sel EM-il esikahekümnes. Tulemused (M): 1. Lars Moholdt, Norra, 1:32:42 2. Hrennikov Eduard, Venemaa, +2:30 3. Belomazhev Stanimir, Bulgaaria, +2:38 ... 15. Mattis Jaama, +12:45 28. Ilmar Udam, Eesti, +24:47 Tulemused (N): 1. Mariya Kechkina, Venemaa, 1:18:02 2. Trapeznikova Alena, Venemaa, +1:00 3 . Tove Alexandersson, Rootsi, +1:24 ... 17. Evely Kaasiku, Eesti, +14:41 20. Piret Pärnik, Eesti, +17:59 22. Daisy Kudre, Eesti, +18:43 Võistlused jätkuvad laupäeva sõidetava teatevõistlusega. Esialgsed tulemused: http://www.skio2016.at/files/robert/results/ESOC_2016_Long_Split.html Võistluste kodulehekülg: http://www.skio2016.at/\n02.03.16Mattis Jaamale EM-ilt lühirajal 16. koht\nObertilliachis jätkuvatel Euroopa suusaorienteerumise meistrivõistlustel sõideti täna ühisstardist lühirajavõistlus. Head taset näitas Mattis Jaama, kes jõudis käesoleval EM-il teist korda esikahekümnesse, olles 3 min 2 sek kaotuse juures 16. kohal. Temaga koos lõpuspurti teinud ja napilt kaotanud Ilmar Udam tühistati kontrollpunktis tegemata jäänud märke tõttu. Eesti naiskonna jaoks kulges võistlus vaheaegade ühtlaselt teise ja kolmanda kümne piiril, nii et võistlus lõpetati poole minuti sees. Parim oli Evely Kaasiku 19. kohaga. Mattis Jaama: „Enesetunne oli hea ja suusad libedad, orienteerumisvigu tegemata suutsin teha hea võistluse. Rada oli kiire ja füüsiliselt jällegi väga raske.“ Tulemused (M): 1. Lars Moholdt, Norra, 45.49 2. Andrei Lamov, Venemaa, + 0.22 3. Erik Rost, Rootsi, +0.23 ... 16. Mattis Jaama, +3.02 44. Andres Saal, Eesti + 15.03 tühist. Ilmar Udam Eesti Tulemused (N): 1. Mariya Kechkina, Venemaa, 37.51 2. Tove Alexandersson, Rootsi, + 0.45 3. Tatyana Oborina, Venemaa, +1.47 ... 19. Evely Kaasiku, Eesti, +5.24 21. Piret Pärnik, Eesti, +5.45 22. Daisy Kudre, Eesti + 5.56 Hästi esinesid päeva esimeses pooles individuaalses sprindis võistelnud noored ja juuniorid. Doris Kudre sai juunioride MM-i arvestuses 9. koha ning Andres Rõõm noorte EM-i arvestuses 11. koha. Doris Kudre oli pikalt medalikonkurentsis, kuid tegi vahetult enne lõppu vale pöörde ja medalikoht kadus käeulatusest. •\tJuunioride MM: Doris Kudre 9. koht (+1.23, medalist puudu 42 sekundit), Jonne Rooma 16. koht (+2.20), Silvia Luup 24. koht (+5.09); Rimmo Rõõm 23. koht (+06.53, medalist 4.22), Kevin Hallop 26. koht (+07.07), Georg Caius Kutsar 32. koht (+09.51). •\tNoorte EM: Kaisa Rooba 12. koht (+02.34, medalist 1.54), Kristel Kõivo 18. koht (+04.12), Kelly Vildek 38. koht (+12.58); Andres Rõõm 11. koht (+01:52, medalist 1.33), Kaarel Vesilind 16. koht (+03.08), Karel Sander Kljuzin 17. koht (+03.23), Ragnar Rooba 27. koht (+10.52). Võistlused jätkuvad pärast homset puhkepäeva reedel sõidetava tavarajavõistlusega ning lõpevad laupäeval teatevõistlustega. Esialgsed tulemused: ht\n01.03.16Eesti sprinditeatevõistkonnale riikidest 8. koht\nAustrias Obertilliachis jätkuvatel Euroopa suusaorienteerumise meistrivõistlustel sõideti täna sprindi segateade kaheliikmelistele võistkondadele. Mõlemad liikmed läbisid kolm 8-9 minuti pikkust vahetust, kus rõhk oli teevalikuotsustel ja sõiduvõimul. Eile sadanud 40 cm lund ja tänane päikesepaiste tegid kitsastel suusaradadel edasiliikumise kohati vaevaliseks.\nEesti võistkonna sõit kulges langevas graafikus. Kui teise vahetuse järel oldi vaheaegade järgi 5. kohal, siis 5. vahetuse lõpuks oldi langetud 14. kohale. 6. vahetuse lõpuheitluses edestas Mattis Jaama Rootsi 3. võistkonda ja tõi võistkonna finišisse 13. kohal. Kaotus võitnud Venemaa 1. võistkonnale oli 4.19. Eesti võistkond koosseisus Piret Pärnik ja Ilmar Udam lõpetasid 15. kohal, kaotus 5.26.bRiikidest oldi 8. kohal täpselt nagu aasta tagasi Šveitsiski.\nDaisy Kudre: „Füüsiliselt oli hästi raske, sest suusarajad olid rajad ülipehmed ja kitsad, kepid ja suusad vajusid läbi. Kohati oli tunne, et matkasimise, kuna kitsastel radadel tekkisid tropid. Orienteerumistehniliselt oli lihtne võistlus, tegin ühe 10-sekundilise eksimuse.“\nMattis Jaama: „Olen rahul enda sõidetud esimese ja kolmanda ringiga sooritusega, kolmas oli ka orienteerumistehniliselt lihtne. Teisel ringil tegin paar väikest viga, mis maksid võimaluse sõita 6 sekka. Füüsiliselt andis tunda viibimine keskmäestikus 1400 m kõrgusel.“\nHästi esinesid päeva esimeses pooles individuaalses sprindis võistelnud noored ja juuniorid. Andres Rõõm sai noorte EM-il 9. koha ning Doris Kudre juunioride MM-il 11. koha. Noorte EM: Andres Rõõm 9., Kaarel Vesilind 22., Ragnar Rooba 27. ja Karel Sander Kljuzin 28; Kaisa Rooba 13., Kristel Kõivo 14. ja Kelly Vildek 40. Juunioride MM: Doris Kudre 11., Jonne Rooma 27. ja Silvia Luup 28.; Rimmo Rõõm 28., Kevin Hallop 35. ja Georg Caius Kutsar 38.\n29.02.16Suusaorienteerumise tiitlivõistlused algavad sprindiga.\nTäna alustatakse suusaorienteerumise tiitlivõistlustel Austrias Obertilliachis sprintidega.\nÄsja laekunud info järgi on võistlus poolteise tunni võrra edasi lükatud, kuna ööga sadas maha 40 cm lund.\nOnline-tulemused (kõik klassid):\nGPS-jälgimine (20 meest ja 20 naist, sh Daisy Kudre):\n29.02.16Daisy Kudrele 9. ja Mattis Jaamale 14. koht EM-i sprindirajalt\nAustrias, Obertilliachi biatlonikeskuses avati tänavused suusaorienteerumise EM-võistlused sprindiga.\nEesti koondise parimateks olid Daisy Kudre 9. ja Mattis Jaama 14. kohaga. Võistlused toimusid rasketes ilmastikuoludes – võistluseelsel ööl sadas maha 40 cm lund, mis tegi rajad pehmeks ja sõidu füüsiliselt väga raskeks. Naiste seas võttis selge võidu üks favoriite, rootslanna Tove Alexandersson, kes hoidis sellega ära 2.-4. kohani reastunud venelannade kolmikvõidu. Meestest oli parim norralane Lars Moholdt.\nKoondise treener Raul Kudre kommentaar eestlaste tulemustele: "Daisy 9. kohaga võib igati rahule jääda kui võtta arvesse kuidas see hooaeg tema jaoks kulgenud on. Mattise 14. koht on väga positiivne üllatus. Ilmar Udami 23. koht on samuti tubli. Korralikud esitused tegid ka Evely Kaasiku (17.) ja Piret Pärnik (22.), kes kurtsid finishis et tõusud olid täna kuidagi eriti rasked. Võistlused olidki rasketes ilmastikutingimustes. Pärast suurt lumesadu oli lumi sula ning kitsaid järske tõuse ja laskumisi oli keerukas võtta. Rada oli füüsiliselt raske.“\nHomme sõidetakse sprinditeade, kus Eesti koondis paneb välja kaks võistkonda: Daisy Kudre-Mattis Jaama ja Piret Pärnik-Ilmar Udam.\nNoored ja juuniorid võistlevad sprindimedalitele homme.\n25.02.16Lauri Malsroos sai kätte riikliku spordipreemia\nRattaorienteeruja Lauri Malsroos sai Vabariigi aastapäeval koos paljude teise silmapaistvate spordi- ja kultuuriinimestega peaministrilt kätte riikliku preemia.\nLaurile tõi spordi aastapreemia pronksmedal rattaorienteerumise maailmameistrivõistlustelt Tšehhist.\n25.02.16Kinnitati suusaorienteerumise tiitlivõistlustele sõitev koondis\nTuntud Austria laskesuusakeskuses Obertilliachis 29. veebruarist 5. märtsini toimuvad tiitlivõistlused toovad nädalaks kokku Euroopa ja maailma suusaorienteerumise paremiku noortest täiskasvanuteni.\nEesti Orienteerumisliidu juhatus kinnitas noorte EM, juunioride MM ja täiskasvanute EM koondised, millesse kuulub kokku 19 sportlast. Keskmäestikus, u 1500 m ümp toimuvatel võistlustel võetakse mõõtu sprindis, sprinditeates (v.a noored), tavarajal, lühirajal ning traditsioonilises teates.\nTäiskasvanute EM Mattis Jaama, Värska OK Peko; Evely Kaasiku, OK JOKA; Daisy Kudre, Värska OK Peko; Piret Pärnik, Värska OK Peko; Andres Saal, Otepää SK; Ilmar Udam, OK JOKA.\nJuunioride MM Kevin Hallop, Värska OK Peko; Doris Kudre, Värska OK Peko; Jonne Rooma, RSK Jõhvikas; Rimmo Rõõm, OK Ilves; Silvia Luup, OK Võru; Georg Caius Kutsar, OK Ilves.\nNoorte EM Kristel Kõivo, Värska OK Peko; Kaisa Rooba, Rakvere OK; Andres Rõõm, OK Ilves; Kaarel Vesilind, SRD SK; Kelly Vildek, Rakvere OK; Karel Sander Kljuzin, Värska OK Peko; Ragnar Rooba, Rakvere OK.\n21.02.16Eesti meistriteks sprindidistantsil tulid Daisy Kudre ja Even Toomas\nEesti meistrivõistlused suusaorienteerumise sprindidistantsil peeti täna kolmandal katsel Tamsalus. Naiste põhiklassis oli seekord eriti tihe võistlus, kus võitja selgus alles teel viimasesse punkti. Kõige kiiremalt lahendas raja tehnilise lõpuosa värskalanna Daisy Kudre (aeg 13.58), kellele klubikaaslane Piret Pärnik kaotas lõpuks vaid 15 sekundiga (14.14) ja noorem õde Doris Kudre 19 sekundiga (14.18). Eelmisel nädalal üliõpilaste MM-võistlustel Venemaal Tuulas mitu korda 6 parema hulka jõudnud Evely Kaasiku jäi seekord neljandaks (15.29, + 1.29). Meesteklassis olid 5 paremat meest lõpuprotokollis 1 minuti sees. Eesti meistriks tuli Even Toomas (17.54; Värska OK Peko), vaid 7 sekundit kaotas talle Ilmar Udam (18.01; JOKA) ja pronksi teenis Sander Linnus (18.29; Värska OK Peko). Õhtupoolikul toimunud sprinditeates tulid põhiklassides võitjateks samuti Värska OK Peko esindused, koosseisus Daisy Kudre-Piret Pärnik ning meestest Even Toomas-Sander Linnus. Naisjuunioridest võitsid Doris Kudre-Kristel-Kõivo (Värska OK Peko) ning meesjuunioridest OK Ilvese esindus Rimmo Rõõm- Georg Caius Kutsar. Rakvere OK oli vaid napi nädalaga suutnud ette valmistada meistrivõistluste väärilised rajad ja kaardid. Algselt Tamsalusse planeeritud, kuid siis Rakverre üle viidud ning nüüd parimaid lumeolusid tabada püüdes tagasi Tamsallu toodud võistluse peakorraldaja Kuno Rooba oli pika võistluspäeva järel väsinud kui rahul. Tema sõnul olid võistlejad hoolimata lumevaesest talvest radade, kaartidega ning eelkõige võistlemisvõimalusega väga rahul. Peakorraldaja sõnul olid lumeolud täna Tamsalus head. Täielikud tulemused, GPS-jälgimine ja pildid: http://www.raok.ee Veebruari lõpus sõidab Eesti koondis Austriasse Obertilliachi, kus koos Euroopa meistrivõistlustega peetakse ka juunioride MM ning Euroopa noorte meistrivõistlused suusaorienteerumises.\n21.02.16Doris Kudre ja Even Toomas Läti MV-l edukad\nTäna võistles väike grupp Eesti suusaorienteerujaid Eesti piiri ääres Kornetis Läti ja Leedu ühistel lühirajameistrivõistlustel. Paganamaaga samal kõrgustikul asuv poolavatud maastik ja suurepärane rajameistritöö pakkusid põnevaid radu.\nKorralikus konkurentsis panid ennast proovile ka Eesti koondislased Doris Kudre ja Even Toomas. Doris noppis 21 naise seas 7,4 km pikkusel rajal esikoha, edestades 18 sekundiga leedulannat Gabriele Andrasiunienet. Kolmandaks jäänud leedulanna Ramune Arlauskiene kaotas juba 4.21.\nMehi oli 9,6 km pikkuse raja stardis tervelt 33 ning oma eilset võitu kordas Andris Kivlenieks, kes edestas tasavägises heitluses Even Toomast 27 sekundiga. Even juhtis võistlust ühe sekundiga veel kuus minutit enne finišit, kuid kaotas väärtuslikke sekundeid viimase nelja etapiga. Kolmandana lõpetas 1998. aasta MM-hõbe Nerijus Šulčys Leedust (+2.19). Tubli sõidu tegi ka meie vanameister Raul Kudre, kes teenis 8. koha (+6.14). Andres Saal lõpetas 18. kohaga (+11.31).\n17.02.16Eesti MV sprint ja sprinditeade toimuval ühel päeval!\nEesti meistrivõistlused suusaorienteerumise sprindis ja sprinditeates toimuvad ühel päeval - 20.02.2016\nSprindi startide algus kell 10.30\nSprinditeate startide algus 14.00\nVõistlused toimuvad Tamsalus. Võistluskeskus asub Tamsalu Spordihoones. Registreerimine on avatud neljapäeva hommikul kell 10.00 www.osport.ee\nLund on maastikul piisavalt. Tamsalu püsisuusarajad on heas korras.\nLoosimine toimub neljapäeva õhtul. Võistlusinfo ilmub samuti neljapäeva õhtul.\n15.02.16Evely Kaasiku tudengite MM-il kolmandat korda poodiumil\nTulas, Venemaal toimuvate esimeste üliõpilaste suusaorienteerumise maailmameistrivõistluste lõpetuseks sõidetud ühisstardist lühirajal saavutas Evely Kaasiku 6. koha, jõudes seega kõigil kolmel individuaaldistantsil lillesaajate hulka.\nKaheringilisel lühirajavõistlusel oli Kaasiku GPS-jälgimise info põhjal poolel distantsil veel esikümne lõpus, kuid raja teises pooles õnnetus tal mitmest konkurendis mööduda. Võitnud soomlannale Mira Kaskisele kaotas Kaasiku 1 min ja 42 sekundiga, jäädes seejuures medalist 1 min ja 18 sekundi kaugusele. Avadistantsil pronksi võitnud Daisy Kudre tegi kohe raja algul 3-minutilise eksimuse ja taandus 11. kohale (+5 min 29 sek). Kaisa Sander oli 15. (+10 min 51 sek).\nMeeste klassis võitis kolmanda individuaalvõistluste kulla bulgaarlane Stanimir Belomazhev (35.37), edestades tihedas heitluses kolme konkurenti Soomest. Eesti noormeestest oli tänagi parim Rimmo Rõõm 21. kohaga (+6 min 47 sek), Andres Saalile 24. koht (+10 min 29 sek).\nJärgmised üliõpilaste suusaorienteerumise maailmameistrivõistlused toimuvad 2018. aastal Tartus ning 2019. aastal on ala ka esmakordselt Krasnojarskis toimuva Taliuniversiaadi kavas.\n14.02.16Eestlased üliõpilaste MM-il esikuuikust väljas\nVenemaal, Tuulas toimuvatel esimestel üliõpilaste maailmameistrivõistlustel suusaorienteerumises sõideti kolmandal võistluspäeval sprinditeade. Iga osalev riik võis startida kahe võistkonnaga, iga võistkond koosnes ühest mehest ja ühest naisest, kes sõitsid vaheldumisi kumbki kolm etappi. Sprindile kohaselt olid etapipikkused 1,5 km ringis ja parimatel kulus igale etapile vaid 5-6 minutit.\nEsimesel etapil hõivas liidrikoha Soome esindusvõistkond Tero Linnainmaa-Sonja Mörsky, kes jäid juhtima neljanda etapi lõpuni. Viiendal etapil möödus neid Norra esipaar Jörgen Madslien- Anna Ulvensøen, kes võtsidki lõpuks kindla võidu, edestades poole minutiga Soomet ja pooleteise minutiga Venemaa esindust koosseisus Aleksandr Zlobin-Natalja Ignatova.\nEesti oli välja kahe võistkonnaga koosseisus Rimmo Rõõm-Daisy Kudre ja Andres Saal-Evely Kaasiku. Avaetapp meie meestel ei õnnestunud ja tuli leppida enam kui minutilise kaotusega parimatele. 17 võistkonna seas lõpetati vastavalt 11. ja 13. kohal. Seda vahet edaspidi vähendada ei õnnestunudki, vahe liidritega hakkas kasvama, kuid kohad püsisid üsna stabiilselt esikümne järel. Lõpuprotokolli läksid eestlastele kirja 11. ja 12. koht üldjärjestuses ning võistkonnale Rõõm-Kudre 7. koht riikide arvestuses.\nVõistlused lõppevad esmaspäeval lühirajaga.\n12.02.16Jälitussõidust Daisy Kudrele 5. ja Evely Kaasikule 6. koht\nVenemaal Tula jätkuvatelt üliõpilaste suusaorienteerumise maailmameistrivõistlustelt jälitussõidust Daisy Kudrele 5. ja Evely Kaasikule 6. koht\nVärskelt maha sadanud lumel peetud tagaajamisvõistlusel oli olude tõttu aeglane ning võidu võttis justkui omaette klassist sõidukiirust näidanud Anna Ulvensoen Norrast, edestades 34 sekundiga Sanna Pusa ja 51 sekundiga Sonja Mörskyt Soomest. Jälitusvõistlusele 3. positsioonilt startinud Daisy Kudre (Tartu Ülikool) jäi parimatele alla sõidukiiruses ning tegi ka mõned vead, kuid oli üldjoontes rahul: „Hommikul maha sadanud värske lumi tegi olud raskeks ja aeglaseks ja kuna mu füüsiline vorm pole hetkel väga hea, siis oli tegu minu jaoks väga raske võistlusega. Siiski ei andnud ma alla ja hoolimata väikestest vigadest lõpetasin heal positsioonil.“ Võistlusel 4. kohalt startinud Evely Kaasiku (Estonian Business School) möödus rajal küll vahepeal Daisy Kudrest ja sõitis kindlamalt kui eile, kuid umbes 40 sekundiline orienteerumisviga raja esimese kolmandiku lõpus jättis ta lõpuks ikkagi Kudrest tahapoole.\nKolmanda eestlannana stardis olnud Kaisa Sander (Tartu Ülikool) hoidis jälitusvõistlusel 15. kohta. Rimmo Rõõm (Tartu Ülikool) langes koha võrra 21-ks ning Andres Saal (Eesti Lennuakadeemia) hoidis 22. kohta.\nLaupäeval on Tulas puhkepäev ning pühapäeval jätkatakse sprinditeatega segavõistkondadele. Võistlused lõpevad esmaspäeval lühirajavõistlusega.\n12.02.16Lauri Malsroosile määrati riiklik spordi aastapreemia\nValitsus otsustas 11. veebruari istungil kiita heaks Eesti Spordi Nõukogu ettepaneku riiklike spordipreemiate määramise kohta. Üheks riikliku spordipreemia laureaadiks on rattaorienteeruja Lauri Malsroos , kes võitis 2015. aastal pronksmedali maailmameistrivõistlustel sprindis ja kuldmedal iEuroopa meistrivõistlustel. Riiklik spordi aastapreemia määramisel arvestatakse möödunud kalendriaasta jooksul saavutatud sportlikke tulemusi, edukat treeneritööd, tulemuslikkust sporditöö korraldamisel, panust spordi propageerimisse, spordipedagoogikasse või sporditeadusse. Igal aastal määratakse kuus aastapreemiat. Lisaks Lauri Malsroosile saavad riikliku spordi aastapreemia Mart Seim, Epp Mäe, Üllar Põvvat, Ahto Raska, Alar Seim. Samuti antab riik välja elutööpreemiaid ja tänavusel aastal määrati need Erika Salumäele ja Selma Multerile. Spordi elutöö- ja aastapreemiate üleandmine toimub 24. veebruaril kell 13.30 Teaduste Akadeemia saalis Toompeal koos riigi kultuuripreemiate, teaduspreemiate ja Ferdinand Johann Wiedemanni keeleauhinnaga. Orienteerujaist on varasemalt riikliku spordi aastapreemia saanud Tõnis Erm sportlike tulemuste eest 2013.aastal.\n11.02.16Daisy Kudre - üliõpilaste suusaorienteerumise MMi pronks!\nVenemaal Tulas algas täna üliõpilaste suusaorienteerumise MM sprindidistantsiga, kus 3. koha saavutas Daisy Kudre (Tartu ülikool). Evely Kaasiku (EBS) kaotas koondisekaaslasele 13 sekundit ja sai 4. koha.\nv Väljavõte tulemustest: W21 sprint (rada 2,7km, 10 KP, 25 võistlejat) 1. Sonja Morsky FIN 10:13,1 2. Mira Kaskinen FIN 10:18,7 3. Daisy Kudre EST 10:30,2 4. Evely Kaasiku EST 10:43,7 5. Sanna Pusa FIN 10:48,6 6. Anna Ulvensoen NOR 10:50,2 ... 16 Kaisa Sander EST 12:15,7\nM21 sprint (rada 3,1 km, 13 KP, 30 võistlejat) 1. Stanimir Belomazhev BUL 10:55,4 2. Yury Yazykou BLR 11:00,9 3. Jakub Skoda CZE 11:15,9 4. Tuomas Kotro FIN 11:16,8 5. Tuomala Misa FIN 11:25,1 6. Jyri Uusitalo FIN 11:37,9 ...\n20 Rimmo Rõõm EST 13:08,5 22 Andres Saal EST 13:30,3\n02.02.16Eesti SO MV sprindis ja sprinditeates sel nädalavahetusel EI TOIMU!\nIlmaprognoosi reaalsus on see, et sellel nädalavahetusel ei ole võimalik Eesti meistrivõistlusi suusaorienteerumise sprindis ja sprinditeates korraldada.\nMillal võistlused siis toimuda võiksid? Sellele küsimusele hetkel vastust ei ole. Küll oleme Rakvere Orienteerumisklubi poolt valmis reageerima operatiivselt ja nädalase etteteatamisega võistlused läbiviima. Kogu ettevalmistus on tehtud. Otsuse võistluste edasise läbiviimise osas teeme koos EOL-i juhatusega.\nMis puudutab registreerunud võistlejaid ja võistkondi, siis teeks selliselt, et me jätame ospordis registreerimise avatuks. Kes tahab, saab oma nime lisada või ära võtta. Nendele, kes on juba osalustasu tasunud ja soovivad raha tagastamist, palun andke sellest teada ning me tagastame osalustasu. Võistluse toimumisel jätame kindlasti 3 päeva täiendvaks registreerimiseks.\n29.01.16Eesti MV suusaorienteerumises on edasi lükatud 6.-7.veebruarile\nRakvere Orienteerumisklubi teatab, et sportliku printsiibi huvides ja ilmaprognoosi arvestades on Eesti MV sprindis ja sprinditeates lükatud edasi 6.-7. veebruarile. Põlvamaale Kadajale 6.-7. veebruariks planeeritud lühiraja ja tavaraja Eesti MV lükatakse lumepuuduse tõttu edasi. Ümberregistreerimiseks on avatud osport.ee kuni 02.02.2016 kella 23.59ni. Registreerunud, kuid 6.-7. veebruaril mitteosalevatele sportlastele tagastatakse osavõtutasu. Kuno Rooba Rakvere OK\n28.01.16Suusaorienteerumise MK teatevõistluse võidud Rootsi ja Venemaale\nSuusaorienteerumise MK teatevõistluse võidud Rootsi ja Venemaale, Eesti võistkonnad ei osalenud\nSaksamaal Klingenthalis sõidetud teatevõistlusel läksid võidud Rootsi meeskonnale ja Venemaa naiskonnale. Eesti võistkonnad osaleda ei saanud, kuna MK-etappidele sõitis vaid kahest nais- ja ühest meesvõistlejast koosnev koondis. Ilmar Udam osales teatevõistlusel väljaspool arvestust koos lätlaste Raivo Kivlenieksi ja Nauris Neimanisega, finišeerides teises vahetuses 7. kohal.\nNädala jooksul toimunud viiel võistluspäeval jagusid kõik võidud, nii individuaalselt kui teatevõistlustel, Rootsi ja Venemaa vahel, kusjuures võiduga meeste teatevõistlusel lõpetas rootslane Erik Rost nädala viie esikohaga viiest võimalikust. Naiste võitjavõistkonna liige Mariya Kechkina sai kaks esikohta ning teatevõistlusel teise koha saanud Rootsi naiskonnaliige Tove Alexandersson kolm esikohta.\nSuusaorienteerumise tiitlivõistluste hooaeg jätkub 10.-16. veebruarinii Venemaal Tuulas toimuvate 1. üliõpilaste suusaorienteerumise maailmameistrivõistlustega ning 29. veebruarist 5. märtsini Austrias Obertilliachis toimuvate Euroopa meistrivõistlustega. Eesti meistrivõistlused sprindis ja sprinditeates toimuvad 30.-31. jaanuaril Rakveres.\n26.01.16Eestile suusaorienteerumise MK teatesõidus 6. koht\nSaksamaal Mühlleithenis jätkus täna suusaorienteerumise MK sari segateatevõistlusega, kus Eestit esindanud Doris Kudre ja Ilmar Udam saavutasid tubli 6. koha. Võitis favoriidikoormat kandnud Rootsi I võistkond (Tove Alexandersson, Erik Rost; aeg 59.13 ), kellele Rootsi -2 (Magdalena Olsson, Ulrik Nordberg) kaotas vaid 10 sekundiga. MK arvestuses tuli teiseks Soome-2 (kaotus +1.21) ja kolmandaks Norra-1 võistkond (+1.39). Eestist ettepoole jäid veel Venemaa-3 ja Tšehhi-1 ning seljataha Leedu, USA ja Saksamaa võistkonnad. Samuti esikohale pretendeerinud Venemaa 1. ja 2. võistkond tühistati vale KP võtmise pärast. Võistlus oli 6-ringiline, võistkonnaliikmed sõitsid erinevaid naiste- ja meesteradu vastavalt 3 korda, järjestuses N-M-N-M-N-M. Doris Kudre tunnistas finišis, et pika võistlusnädalaga lihastesse kogunenud väsimustunne ning plusskraadides ilm muutsid võistluse üpris raskeks. Samas sujus tal võistlus orienteerumistehniliselt, sest rahulikuma tempo pealt jõudis ta kõik teeristid korralikult ette lugeda. Eesti võistkond ei olnud ka kaugel tühistamisest, kui 2. vahetuses Ilmar Udam ühe punkti hoogsa sõiduga vahele jättis. Õnneks märkas ta oma eksimust peagi ja parandas vea. Väljavõte tulemustest: Sweden-1 (Tove Alexandersson, Erik Rost) 59:13 Finland-2 (Salla Koskela, Janne Hakkinen) 1:00:34 Norway-1 (Anna Ulvensøen, Øyvind Watterdal) 1:00:52 Russia-3 1:02:36 Czech Republic-1 1:05:34 Estonia-1 (Doris Kudre, Ilmar Udam) 1:12:32 Homme on MK-l kavas tavapärased teatesõidud nii meeste- kui naisteklassis. Eestil täisvõistkonda stardis ei ole.\n24.01.16Daisy Kudre jõudis suusaorienteerumise MK-l esikahekümnesse\nSaksamaal Oberwiesenthalis jätkus suusaorienteerumise MK-sari pika raja distantsiga. Oma selle hooaja parima koha sõitis välja Daisy Kudre, kes sai eestlaste parimana 16. koha (1.17.36; kaotus 13.28). Ka teised eestlased on võistelnud tõusvas joones ning täna saavutasid nii Doris Kudre (21. koht) kui Ilmar Udam (25. koht) oma senise karjääri kõrgeimad kohad. Kuna Daisy Kudrel on 2013. aastast ette näidata MK-etapi 3.koht, siis tänane 16. ei olnud küll tema karjääri parim, kuid hooaja parim siiski ning kindel märk sellest, et ollakse õigel teel. Naiste 15,7km pikkuse raja võitis Maria Kechkina Venemaalt (1.04.08), kes eelmised kaks võistluspäeva oli pidanud leppima hõbemedalitega. Oberwiesenthalis juba kaks kulda teeninud rootslanna Tove Alexandersson jäi täna Kechkinale selgelt alla (1.06.01; + 1:53), kuid võitis hõbeda oma koondisekaaslase Evelina Wickbomi (1.08.03, + 3.55) ees veenva eduga. Meestest oli taas võitmatu rootslane Erik Rost (1.11.33), kellele järgnesid Eduard Hrennikov (kaotus +21 sekundit) Venemaalt ja Lars Moholdt (+1.11) Norrast. 25. koha saanud Ilmar Udam (1.22.11, +10.38) jäi oma sooritusega üldjoontes rahule, kaotus kogunes enamasti sõidukiiruse pealt, kuid natuke jäi kripeldama 1.KPsse minekul tehtud 1-minutiline viga ning paar teevalikuviga võistluse käigus. Tulemused: http://eventor.orienteering.org/Events/ResultList?eventId=5198&groupBy=EventClass MK-sari jätkub teisipäeval 26. jaanuaril sprinditeatega, kus Eestit esindavad Doris Kudre ja Ilmar Udam. Maret Vaher Eesti Orienteerumisliit\n23.01.16Doris Kudre teist päeva MK-l koondise parim\nSuusaorienteerumise MK-sarjas Saksamaal Oberwiesenthali oli teist päeva järjest koondise parimaks Doris Kudre, saavutades lühirajal 25. koha. Linnulennult 6,5 km pikkuse, kuid mööda optimaalsemaid teevalikuid 9,8 km pikkuse lühiraja võitis nagu eilegi rootslanna Tove Alexandersson ajaga 33:23. Doris Kudre kaotas 8 min 17 sekundit.\nDorise õde Daisy Kudre oli sarnaselt eilsele koha võrra tagapool, kaotades õele täna 25 sekundit.\nIlmar Udam jätkas meeste 7,3 km (11,2 km) järjekordse isikliku parima kohaga olles 5 min 48 sekundilise kaotusega 27. kohal. Võit jällegi Rootsi ning samuti eilse sprindi võitnud Erik Rostile, kelle ajaks oli 34:32.\nHomme võisteldakse Oberwiesenthalis tavarajal ning teisipäeval ja kolmapäeval jätkatakse teatevõistlustega.\n18.01.16Suusaorienteerumise MK-etappidele sõitvas koondises kolm sportlast\nSuusaorienteerujate maailma karikasari jätkub 21.-27. jaanuaril teise osavõistluste ringiga Saksamaal Oberwiesenthalis, kuhu sõidab Eestit esindama kolm sportlast – Daisy ja Doris Kudre ning Ilmar Udam. Lumepuuduses vaevelnud korraldajad said anda kinnituse ürituse toimumisest alles viis päeva tagasi, pärast 40 cm lumekihi mahasadamist. Nädala jooksul võisteldakse viiel MK-distantsil – sprindis, lühirajal, pikal rajal, sprinditeates ja traditsioonilises teates. Esimene võistluspäev on 22. jaanuaril. Terviseprobleemide tõttu möödunud hooaja suuresti vahele jätnud koondise esinumbri Daisy Kudre prioriteediks on koondise treener-esindaja Raul Kudre sõnul tervis. „Arvan, et ta võiks sähvatada sprindis, kuid pikaks rajaks tal veel jaksu ei ole ja ta hoiab end tagasi, kuid peatse Euroopa MV hea stardikoha jaoks on tarvis koguda maailma edetabelipunkte“. Noorem õde Doris püüab üle sõita enda senist parimat kohta MK-sarjas, pikal rajal saavutatud 23. positsiooni tänavuse MK-hooaja algusest, ja kogub vormi juunioride MM-ks. Ilmar Udamilt ootab Kudre parimat tulemust sprindist. Detsembri alguses Soomes toimunud esimese MK-ringi järel paikneb Daisy Kudre sarjas 22., Doris Kudre 24. kohal ning Ilmar Udam 31. kohal. Suusaorienteerumiskoondist toetavad Rex suusamäärded, AS Värska Vesi, AS Paldiski Sadamad, ISC, Hekotek ning Kultuurkapital ja Värska vald. Võistluste kodulehekülg: http://www.ski-orienteering.de/index.php/news.html Uudis ERR Spordis: http://bit.ly/1SsgRZc Markus Puusepp Eesti Orienteerumisliit\n11.01.16Estonian SKIO weekendi võidud läksid Šveitsi ja Värskasse\nSuusaorienteerujad avasid koduse võistlushooja kahepäevase rahvusvahelise võistlusega Estonian SKIO Weekend Rakveres. Külma ja vähest loodusliku lund trotsides oli Rakvere orienteerumisklubi kahel päeval ettevalmistanud korralikud võistlusrajad linna serval. Laupäeval võisteldi sprindis ja pühapäeval lühirajal. Põhiklassides olid võistlemas mitme riigi A-koondiste liikmed. Kahe päeva kokkuvõttes võttis meeste põhiklassi kindla võidu Šveitsi koondislane Gion Schnyder. Mattis Jaama orienteerumisklubist Peko oli teine ja leedulane Regimantas Kavaliauskas kolmas. Naiste põhiklassis jättis võidu Eestisse Daisy Kudre (OK Peko), Piret Pärniku (OK Peko) ja leedulanna Gabriele Andrasiuniene ees. Naiste põhiklassiga samadel radadel võistelnud naisjuunioride võitja Doris Kudre (OK Peko) oleks aga põhiklassis saanud kokkuvõttes teise koha. Kahe päeva kokkuvõttes kogunes kaotust oma vanemale õele 12 sekundit. Meesjuunioridest võitis Kevin Hallop OK Pekost. Kuno Rooba, Rakvere OK\n07.01.16Eesti Kultuurkapitali eristipendium Lauri Leppikule\nEesti Kultuurkapitali kehakultuuri ja spordi sihtkapital eraldas eristipendium „Löö kaasa“ Lauri Leppikule. Eristipendiumi määramisel oli oluline Lauri Leppiku panus Eesti rogainispordi arengus ja RMK rogainipäev 2015 korraldamisel. Eristipendiumi „Löö kaasa!“ eesmärk on tunnustada aktiivselt spordi- ja liikumisharrastuse valdkonnas tegutsevaid vabatahtlikke ja võimaldada neil oma oskusi ja teadmisi arendada ning hankida uusi kogemusi.\n07.01.16Eesti Orienteerumisliidu juhatuse esimees on Karli Lambot\nEesti Orienteerumisliidu uue juhatuse esimesel koosolekul valiti juhatuse esimeheks Karli Lambot ja aseesimeheks Sixten Sild. Samuti kinnitati juhatuse liikmete osalus erinevate EOLi toimkondade töös. Juhatuse liikmed valisid oma tegevusvaldkondadeks järgmised toimkonnad: Sander Blehner - IT ja liikumisharrastuse toimkonnad; Marek Karm - kaardi, rattaorienteerumise ja orienteerumisjooksu toimkonnad; Karli Lambot - reeglite ja rogaini toimkonnad; Eduard Pukkonen - rogaini ja IT toimkonnad; Sixten Sild - meedia ja suusaorienteerumise toimkonnad; Mait Tõnisson - liikumisharrastuse ja reeglite toimkonnad; Maret Vaher - suusaorienteerumise ja meedia toimkonnad; Vallo Vaher - noorte ja algõpetuse ning orienteerumisjooksu toimkonnad. EOLi president Meelis Mälberg ühegi toimkonna juurde otseselt ei kuulu, aga tal on õigus ja vabadus kõigi nende tegevuses kaasa lüüa. Plaani kohaselt toimuvad toimkondade töökoosolekud 20. märtsil 2016 , kevadise üldkogu eel. EOL ootab klubide ettepanekuid ja kandidaate toimkondade liikmeteks.